PLENTZIA KANTAGUNE: uztaila 2014\n2014-07-02, argazkiak eta bideoa\nKantutegi berriaren aurkezpena zela eta argazkiak hartu genituen, eta egun berean Belarus aldetik etorritako neskei eskaini genion jaian argazkiak hartu genituen ere. Hemen argazkien bilduma bat:\nEta hemen beste bigarren bilduma bat:\nBestalde, eitb telebistaren EH Zuzenean saioaren zati bat eskaini zigun kantutegia aipatuz, horrekin batera udaro Belarus etorritako nesken inguruko ekimena azaldu izan genuen guztion artean. Hemen ikus daiteke bideo hori:\nEgilea: PLENTZIA KANTAGUNE ordua: 14:17 iruzkinik ez:\nEtiketak: argazkiak, kantutegia\n2014-07-02, Kantutegiaren aurkezpenaren haritik\neitb telebistaren EH Zuzenean saioaren zati bat\nAurreratu genuen bezala, herenegun gure kantutegi berriaren aurkezpena egin genuen. Ekitaldian Plentziako kantuzaleekin batera beste toki batzutatik etorritako lagunak elkartu ginen, hala nola Sopela, Romo, Larrabetzu, Bilbo, Areatza, Erandio eta abar. Eskerrik asko guztioi epostan jaso ditugun mezu amultsengatik eta esker bereziak aurkezpenera bertaratu zinetenei.\nHona hemen esteka bi aurkezpenera etorri ez zinetenentzat zuzenduak:\nLehena, ETB1 telebista kateak egindako konexioa, bertan kantutegia aipatzen da eta bide batez, Plentzia IZANIK eskutik Belarus aldetik etorritako neskei harrera jaiaren giroa erakusten da ere: http://www.eitb.com/eu/bideoak/osoa/2381944/bideoa-plentzian-euskal-abestiz-osatutako-liburuxka-aurkeztu-da/\nBigarren estekan kantutegiaren nondik norakoak sakonago azaltzen dira, ONDA VASCA irratiak egindako elkarrizketa da eta mp3 formatuan hementxe daukazue: http://jaio.net/mp3/JESUS_ROMO_OndaVasca_20140702.mp3\nKantuzaleen mugimenduarekin bat eginik, gure lan eta ahaleginarekin jarraituko dugu Plentzian. Izan ere, Plentziako kaleak eta Euskal Herriko kaleak kantuz eta euskal giroz betetzeko asmo tinkoa hartuta daukagu.\nKantutegi berriaren lanak aurrera ateratzeko sortu zen batzordea bost kantuzaleek osatu zuten:\nKepa Mtz. de Lago, Ion Azpiazu, Rufino Javier Idarraga, Jokin de Pedro eta Jesus Romo\nKantutegi berriaren nondik norakoak azaltzeko ekitaldi xume bat egin genuen eta hona hemen kantutegi berriaren aurkezpenean hartutako argazki bat:\nBatzordearen lau kide eta erabilitako dokumentazioaren zati bat agerian\nEgilea: Jesus Romo Uriarte ordua: 09:40 1 iruzkin:\nEtiketak: albistea, bideoak, kantutegia


Makina Erremintaren Biurtekoa, berrikuntzaren aldeko apustu irmoa — LABORAL Kutxa\nMakina Erremintaren Biurtekoa, berrikuntzaren aldeko apustu irmoa\n30 maiatza, 2016 | argitaratuta LABORAL Kutxa\nGaur inauguratuko da Bilbao Exhibition Center-en (BEC) Makina Erremintaren Biurtekoaren 29. edizioa, Europako azokarik garrantzitsuenetarikoa espezialitate horretan. Ekainaren 4ra bitarte, Biurtekoan 27 herrialdetako 1.533 enpresa egongo dira, aurreko edizioan baino %12 gehiago, eta Smart Solutions-etan eta 4.0 industriak aurkezten dituen erronkei erantzuteko moduan oinarrituko da.\nAstean zehar egingo diren hitzaldi ezberdinetan, besteak beste, honako gai hauek jorratuko dira: 3D inprimatzea eta zero akats fabrikazioa eta fabrikazio adimentsua, nahiz robotikaren eta pertsonen arteko lankidetza.\nLABORAL Kutxa eta berrikuntzarekiko duen konpromisoa\nMakina-erremintaren sektoreko enpresek izaera oso berritzailea dute, eta garapen teknologikoaren aldeko apustu handia egin dute. LABORAL Kutxak berrikuntza jorratzen duten enpresekiko konpromisoa du, haiek etorkizuna direla jakin baitakigu.\nOscar Muguerzak, LABORAL Kutxako Enpresen Negozio Garapeneko zuzendariak, I+G+b-n inbertitzeak zer-nolako garrantzia duen azpimarratu zuen Innova Bilbao 2016ren laugarren edizioaren esparruan eskainitako “Emadazu laguntza-puntu bat eta mundua mugituko dut: berrikuntzaren finantzaketa” hitzaldian.\nHitzaldian ondorengoa azaldu zuen: “berrikuntza enpresa guztiek kontuan izan beharreko kontzeptua da, ezinbesteko elementua baita enpresaren hazkuntzarako, eta, beraz, lehiakortasunerako”. Helburu hori aintzat hartuta, Muguerzak enpresei gomendatzen die konfiantza sortzeko, berrikuntza finantzatzeko giltzarri gisa, kudeaketan profesionaltasuna eta enpresaren plangintza on bat erakutsiaz etorkizunera begira.\nMakina-erreminta, gorantz doan sektorea\nEuskadik, Makina-erreminta sektorearen barnean, soberan erakutsi du profesionaltasuna, Europar Batasunean ekoizle handiena bezala hirugarren postuan baitago. Gainera, batez beste, sektorearen produkzioaren %80a baino gehiago esportatzen du nazioarteko merkatuetara, eta fakturazioaren %5 inguru I+G+b-rako erabiltzen du. Sektore horretan jarduera garatzen duten enpresek era guztietako osagaiak egiten dituzte aeronautika eta automobilgintzako enpresentzat, besteak beste.


Gaiak: Xake biziduna - Euskonews\nPrentsa tailerreko ikasleak\nXake biziduna egiteko ideia klasean sortu zen. Euskarako liburuko lehenengo gaia xakeari buruzkoa zen eta bertan xake bizidunaren berri ematen zuen. Ikasle bati bururatu zitzaion guk ere egin genezakeela. Gure instituturako esperientzia berri bat izan da. Xake biziduna beste leku batzuetan ere egiten da, Marostikan (Italia), Xavean (Valentzian).\nAukeratu genuen partida Edward Lasker vs Sir Thomas izan zen, 1912koa. Istorio hori egokitu egin genuen, pieza zuriak Bereterretxetarrak ziren eta beltzak Leringo kondearen aldekoak. Zenbait entsegu izan genituen eta bertan bakoitzak zer egin pentsatu genuen. Gero, janzkerak prestatu genituen:beltzek plastikozko poltsa beltzak jantzi zituzten eta zuriak berriz, irakasleen mantal zuriak. Bakoitzarentzat marrazkiak eta koroiak egin genituen. Gainera, jokoko urrats bakoitzean musikariek “Bereterretxeren kanthoria” oinarri hartuta, Ainhize Azpiazuk egindako musika zoragarria jotzen zuten. Pieza bakoitzari doinua bat zegokion. Hau guztia euskararen egunean egin genuen, Mutrikuko polikiroldegian. Iritziak\nMaddi Lezertua: Xake biziduneko parte hartzailea.\nZer iruditu zaizu xake bizidunean parte hartzea?\nBatez ere, oso dibertigarria eta originala iruditzen zait ekimena. Esperientzia erabat polita da eta oso ondo prestatuta zegoela uste dut.\nBukaeran egindako ikuskizuna gustatu zait gehien.\nIkastetxean entseguak egiten geundela saioak amaitzeko astirik ez edukitzea.\nZer aldatuko zenukeen ikuskizunetik?\nAsko gustatu zitzaidan baina nire ustetan, tableroa handiagoa izan balitz politagoa izango litzateke; eta fitxa zuriek mantalak jantzi beharrean poltsa zuriak jantzi izango balituzte errealagoa emango zukeen.\nBerriz egingo al zenuke? Zergatik?\nNoski baietz, oso polita iruditu zait. Bestalde, pieza garrantzitsu baten postua hartu nahiko nuke, izan ere, ez nintzen asko mugitzen.\nGomendatuko al zenuke aktibitatea?\nBai, probatzeko esaten diet irakurleei, espero baino dibertigarriagoa baita eta oso ondo pasatu nuelako. Aurretik eginda dutenei besteei jokoa zertan oinarritzen den azaltzeko eskatzen diet, horrela jende gehiago animatuko delako. Gainera oso ondo pasatu dezakezue ikaskide eta irakasleekin.\nAinhoa Yurrita: Ikuskizuna ikusten egon zen.\nZer iruditu zaizu biziduna ikustea?\nAsko gustatu zait, izan ere, oso barregarria izan da. Fitxen interpretazioa apartekoa izan da.\nNola zegoen antolatuta eta landuta, esperientzia polita iruditzen zait.\nTableroan zeuden fitxa batzuk hitz egiten egotea; eta ez zait oso egokia iruditu. Nire ustez, kontzentratuta egon beharko lirateke.\nZer aldatuko zenuke ikuskizunetik?\nEndrokea egiten zeudenean buelta gehiago ematea politagoa izango zela uste dut.\nZergatik ez duzu parte hartu? Hurrengoan egingo al zenuke?\nLotsa ematen zidalako ez nuen parte hartu. Oso polita iruditu zait eta berriro ikusiko nuke baina, ez nuke fitxa bat izan nahi.


CFAH abendua 2019 - Kursaal Donostia - San Sebastián Kursaal Donostia – San Sebastián\nMallabiako Izaro abeslari gazteak bi kontzertu eskainiko ditu Kursaal Eszenaren denboraldi berrian, bere azken lana, “Limones en invierno” izenekoa aurkezteko.\nHasiera batean iragarritako datari, 2020ko martxoak 21, hitzordu berri bat erantsi zaio orain, hain zuzen ere 2020ko martxoaren 29an, igandean, 19:00etan.\nBi kontzertu hauetarako sarrerek prezio bakarra dute, 25 €, eta bi eratara eskura daitezke: www.kursaal.eus orria bitarteko (baimendutako online salmenta kanal bakarra) edota Kursaaleko leihatilara hurbilduta. Martxoaren 29ko kontzerturako sarreren salmenta bihar ostirala abiaraziko da, goizeko 11:30etan.\nBere debut album nabarmenaren (“Om”, 2016) eta ospetsu bihurtu zuen bigarren diskoaren ondoren (“Eason”, 2018), Izarok estudioko bere hirugarren lana, “Limones en invierno” izenekoa, aurkeztuko du orain. Abeslariaren beraren esanetan, disko berriak “kolore, usain, tenperatura eta kontraste kitzikagarriak biltzen ditu; bertan jaso dira egun eguzkitsuak argitzen dituzten argi zitrikoak, baina baita neguan hezurretaraino bustitzen gaituzten paisaia lainotsuak ere”.\nMartxoak 29, igandea / 19:00 (data berria)\nPinocchio balleta bertan behera gelditu da, eta La Cenicienta interpretatuko da haren ordez\nGaurkotasuna / 16 abendua, 2019\nNK Producciones Artísticas, S.L.U.-k Kursaalari jakinarazi dionez, abenduaren 27an, ostiralean, 17: 00etan izango zen Moscow State Balletaren PINOCCHIO ikuskizuna bertan behera gelditu da. Honen ordez, egun eta ordu berean eskainiko den izenburua ERRAUSKINE izango da, haur eta familiei zuzendutako balleta, eta kasu honetan National Classical Ballet konpainiaren eskutik.\nIkuskizun horietarako sarrerak erosi eta programazio berrian interesik ez dutenek agenda@kursaal.eus helbidean jar daitezke harremanetan.\nAitzitik, ikuskizunera joan nahi izanez gero, aldez aurretik erositako sarrerak oraindik ere baliozkoak dira. Behin ikuskizuna eginda, ezingo dira sarrerak itzuli.\nKursaalek asko sentitzen du sortutako eragozpenak, eta ikus-entzuleen ulermena eskertzen du.\nNational Classical Balletak Cascanueces eta El Lago de los Cisnes obrak interpretatuko ditu Moscow State Balletaren ordez\nNK Producciones Artísticas, S.L.U.-k Kursaalari jakinarazi dionez, Cascanuences y el Lago de los Cisnes balletak aldaketak izan dituztela eta National Classical Balletak interpretatuko dituela.\nJakinarazten zaituztegu, abenduaren 27ko El CASCANUECES, Tchaikovsky e Ivanov ikuskizuna eta urtarrilaren 2ko EL LAGO DE LOS CISNES Tchaikovsky – Petipa ikuskizunak National Classical Ballet konpainiak interpretatuko dituela, Moscow State Balletaren ordez.\nConcerto Kölnek eguberrietako espirituaz kutsatzera gonbidatzen gaitu, maila goreneko musika barrokoarekin\nGaurkotasuna / 13 abendua, 2019\nConcerto Köln orkestra alemaniarra 1985ean sortu zen, 30 urtetik gorako ibilbidea du beraz, eta aldi barrokoari eskainitako talde nagusietako bat da gaur egungo musika-panoraman. Talde alemaniar ezaguna Kursaal Eszenako denboraldian arituko da datorren larunbatean, hilak 14, arratsaldeko 20:00etan.\nOrkestra batez ere musika barrokoari lotua badago ere, lehen barrokoko musikatik klasizismoraino doan errepertorioa du, eta XIX. mendera arte iristen da. Kontzertu\njardueraz gainera, topaketak eta mintegiak ere egiten ditu, eta, hala, Concerto Kölnen egoitza Kolonia hiriko lehen antzinako musikaren zentroa bihurtu da.\nOraingo honetan, nagusiki XVIII. mendearen lehen erdiko concerti grossiek osatutako programa bat aurkezten du. Concerto grosso barrokoko musika instrumentalaren mota garrantzitsuena da, non concertino (baita soli edo nagusi ere) izeneko bakarlari-talde txiki bat orkestraren edo ripienoaren gainerakoei (tutti) kontrajartzen zaien.\nEmanaldi honetan eskainiko dira gainera Geminianik eta Avisonek konposaturiko genero horren hainbat lan, baita Vivaldiren eta Telemannen musika-tresna bakarlarientzako bi kontzertu ere. Eguberriei eskainitako hainbat lanekin (Vivaldiren Il riposo per il Natale kontzertua ere entzungo dugu), Eguberrietako espirituaz kutsatzera gonbidatzen gaitu alemaniar taldeak, mailarik goreneko musika barrokoarekin.\nAbenduak 14 larunbata / 20:00\nSarrera erosi Programa de mano\nWilco, Bryan Ferry, Izaro eta Amaral dira, Kursaal Eszenak denboraldi berrirako egiten dituen proposamenetako lau\nGaurkotasuna / 5 abendua, 2019\nEsparru klasikoan “Don Giovanni” opera, Turingo RAIren Orkestra Sinfonikoa, Norvegiako Irratiko Orkestra eta Dantza Konpainia Nazionala dira nabarmentzekoak.\nSarreren salmenta orokorra, nahiz musika klasikoko abonuen salmenta, gaur aktibatu da, abenduak 5, osteguna, 12:00etan.\nKursaal Eszenak 18 hitzordu proposatzen ditu bere denboraldi berrirako. Guztien artean azpimarratzekoak dira Wilco, Bryan Ferry, Izaro eta Amaral, pop-rock-aren atalean, eta Mozarten “Don Giovanni” opera, Turingo RAIren Orkestra Sinfonikoa, Norvegiako Irratiko Orkestra eta Dantza Konpainia Nazionala, esparru klasikoan.\n2020ko otsaila eta ekaina artean gauzatuko den denboraldia otsailaren 13an hasiko da, Antonio Florio musikogo eta zuzendari ospetsuak gidatzen duen Cappella Neapolitana talde italiarrarekin. Talde hau Napoliko eskola barrokoko musika-altxorrak zabaltzen dago espezializatua, eta Johann Adolph Hasseren “Marc’Antonio e Cleopatra” bi ahotsetako serenata zoragarriari helduko dio. Hasse hartzen da XVIII. mendeko opera serio italiarraren erakusle nagusitzat.\nEgun batzuk geroago, opera eszenifikatuaren bi hitzordu izango dira Kursaaleko Auditorioan (otsailak 21 eta 22), Opus Lirica konpainiaren ekoizpen berri batean. “Don Giovanni” da oraingo honetan aukeratu den izenburua, askoren ustez Mozarten operarik hoberena eta adierazgarriena. Marzelo Guzzo baritono uruguaitarrak antzeztuko du Don Giovanniren rol nagusia, eta harekin arituko dira Euskal Herriko zenbait abeslari, hala nola Ainhoa Garmendia (Donna Anna) eta Miren Urbieta-Vega (Donna Elvira).\nOperaren ondoren, Kursaal Auditorioak Turingo RAIren Orkestra Sinfonikoaren bisitaldi “klasikoa” jasoko du. Hauxe da Italiako talderik ospetsuenetako bat, eta James Conlon estatubatuarraren gidaritzapean, Mahlerren “1. Sinfonia, Titan” txalotua interpretatuko du. Egitaraua amaitzeko, Mozarten “Biolinerako 1. kontzertua” eskainiko da, Salzburgoko jeinuaren gaztaroko obra, eta Michael Barenboim biolinista frantsesa izango da bakarlaria, estilo bikaina eta publikoa hunkitzeko berezko gaitasuna duena (martxoak 15).\nDenboraldi honetan, musika klasikoaren atalean, orobat eskainiko da Mozarten “Requiem” guztiz ezaguna, Austriako musikagilearen hil ondorengo lana, haren ikaslerik hurbilenek amaitu zutena (apirilak 4). Erabateko kalitatearen bermea diren bi talde germaniar, Stuttgarteko Kammerchor eta Hofkapelle, arduratuko dira maisulan honen interpretazioaz, eta Sarah Wegener (sopranoa), Marie Henriette Reinhold (kontraltoa), Florian Sievers (tenorra) eta Sebastian Noack (baxua) izango dira bakarlariak. Frieder Bernius maisu alemaniarrak zuzenduko ditu guztiak.\nNorvegiako Irratiko Orkestrak debuta egingo du Donostian bere zuzendari titularraren agindupean: Miguel Harth-Bedoya perutarra, zeinak sarri zuzentzen baititu orkestra sinfoniko amerikarrak, nola diren Chicago, Boston, Atlanta edo Clevelandekoak, baita New York, Los Angeles eta Filadelfiako orkestra filarmonikoak ere (apirilak 29). Donostiako publikoaren aurrean aurkezteko, Beethovenen “Pianorako 4. kontzertua” barne hartzen duen programa bat diseinatu du Norvegiako talde nagusiak, non Boris Giltburg israeldarra izango baita bakarlaria, belaunaldi berriko pianistarik onenetakotzat jotzen dena; eta Dvoraken “7. Sinfonia” ere eskainiko du, musikagile bohemioaren heldutasuneko lana, egilearen gailurra askorentzat. Griegen eta bere “Udazkenean” kontzertuko oberturaren eskutik etorriko da programaren ukitu norvegiarra.\nAtal klasikoa Dantza Konpainia Nazionalak eta bere “Don Quijote” obrak osatuko dute. Bertan, José Carlos Martínez koreografoak Quitería eta Basilio pertsonaietan zentratzen du ekintza, eta, aldi berean, dantza-taldea erabiltzen du denboraz kanpoko klasiko handi honen ekintzari dinamismo handiagoa emateko (maiatzak 26).\nKursaal Eszenaren denboraldi berrian, herri-musikaren atalean hain zuzen, Izaro bakarlaria ere izango da, zeina, 2018ko urtarrilean izandako arrakastaren eta Kursaaleko 20. urteurreneko galan izan duen parte-hartzearen ondoren, Auditoriumera itzuliko baita, “Limones en invierno” (martxoak 21) bere proiektu diskografiko berria aurkezteko helburuz.\nZaragozako Amaral taldeak ere bere disko berria aurkeztuko du, “Salto al color”, eta abesti berriak eskainiko ditu dagoeneko espainierazko musikaren historiaren parte diren aurreko zazpi lanetako gaiekin batera (apirilak 18).\nNazioarteko erreferentziak diren hiru artisten saioekin osatuko da Kursaal Eszenaren denboraldi berriko eskaintza: Zucchero (ekainak 19); Bryan Ferry (ekainak 22) eta Wilco (ekainak 30).\nItaliako artista handienetako bat, Zucchero, bere “D.O.C.” izeneko disko kaleratu berriarekin etorriko da Donostiara. Aukera paregabea izango da hauxe, rhythm´n´blues italiarraren erregea zuzenean ikusteko, bere kantu berriak aurkeztuz eta denoi dantzaraziz bere ibilbideko arrakastarik ezagunenekin. Bryan Ferry konpositore, abeslari eta pianista britainiarra, berriz, bere bandarekin etorriko da, eta bere arrakasta handien errepasoa egingo du, Roxy Music-etik hasi eta bakarkako lanetaraino. Azkenik, Wilco Chicagoko rock alternatiboko taldeak bisitatuko gaitu, hamaika gai berri eta distiratsu biltzen dituen bere azken diskoa, “Ode to Joy”, aurkezteko Europan barna egiten ari den biraren baitan.\nMusika familian, gazteenei eskainitako programa-ildo tradizionalak, hainbat hitzordu ezberdin izango ditu: “Bazen behin Don Giovanni”, “Don Giovanni” operaren pianoarekin egindako bertsio murritza da, Opus Lirica konpainia donostiarrak diseinatu duena gazteenak hurbildu eta Mozarten opera ospetsu hau ezagutu dezaten (otsailak 23). “Eko-Musik” Euskadiko Orkestra Sinfonikoaren Musika Gelak ekoitzia da, eta musika klasikoaren eta ekologiaren arteko harreman zuzena eratzea izango du helburu (maiatzak 16).\nAzkenik, eta Euskadiko Orkestra Sinfonikoarekin elkarlan estuan, helburua musika klasikoa zuzenean gure inguruko ikasleei hurbiltzea duten Eskola Kontzertuak eskainiko ditu Kursaal Eszenak. Horrela, otsailaren 26an eta 27an Lehen eta Bigarren Hezkuntzako gela berezi bat izango da Kursaaleko Auditorioa, eta bertan 10 eta 16 urte bitarteko gazteek Euskadiko Orkestra Sinfonikoaren Musika Gelak ekoitzitako “Maitasun Epikoak” ikuskariaz gozatu ahal izango dute. Bina emanaldi egingo dira aipatu berri diren egunetan: 9:45etan eta 11:30etan.\nKursaal Eszenaren denboraldi berriko hitzordu musikal hauen guztien aurretik, errezitaldi bat eskainiko du, urtarrilaren 23an, nazioartean guztiz ospetsua eta txalotua den Javier Camarena abeslari lirikoak; eta urtarrilaren 31n, Los Secretos, Espainiako pop-rock musikaren historiako talderik garrantzitsuenetako baten kontzertua izango da, eta taldeak bere hamalaugarren diskoa aurkeztuko du, “Mi paraíso”. Bi kontzertu hauek emango diote amaiera gaur egun abian den denboraldiari.\nKursaal Eszenak aurrera jarraituko du, denboraldi honetan ere, Kursaal Eskura proposamenarekin. Donostiatik urrutiena dauden Gipuzkoako udalerrietatik datozen zaleei beren kontzertuetarako sarbidea erraztea da ekimen honen helburua.\nAntzuola, Arrasate, Bergara, Elgoibar, Getaria, Ezkio, Itsaso, Legazpi, Urretxu, Oñati, Tolosa, Zarautz, Zumaia, Zumarraga, Irun eta Orioko herritarrek izan dute dagoeneko ekimen honetaz gozatzeko aukera Kursaal Eszenak programatutako kontzertuetan, eta beste udalerri batzuk ere sartuko dira laster proiektu honetan.\nAbonuen salmenta atal klasikorako bakarrik da, eta gaur osteguna, abenduak 5, hasiko da, eta 2020ko otsailaren 13an, osteguna, amaituko. Kursaal Eszenako denboraldi berriko abonuak barne hartzen ditu 5 kontzertu (Cappella Neapolitana; Turingo RAIren Orkestra Sinfonikoa; Stuttgarteko Kammerchor eta Hofkapelle; Norvegiako Irratiko Orkestra eta Dantza Konpainia Nazionala), eta kontzertu horietarako sarrera solteen zenbateko osoaren % 20ko aurrezpena dakar.\nAbonuen salmenta Kursaaleko leihatiletan egingo da (astelehenetik ostiralera, 11:30etatik 13:30era. Ostegun eta ostiraletan ere bai, 17:00etatik 20:00etara. Larunbatetan: 17:00etatik 20: 00etara) eta www.kursaal.eus webgunearen bidez.\nDenboraldiko kontzertu guztietarako sarrera solteen salmenta ere gaur hasiko da, abenduak 5, Kursaaleko leihatilan eta Kursaal Zentroaren webgunean bertan, (www.sarrerak.kursaal.eus da salmenta baimendua duen online kanal bakarra). Amaral, Izaro eta “Don Giovanni” operarako sarreren salmenta gaur baino lehenago jarri zen martxan.


Edukien edizio eta konfigurazioa - ecampus - eCampus - UPV/EHU\nEduki mota aukeratu\nEduki eta jardueren sormena\nParametro eta testuak (baliabideen hizkuntza)\nLehenik eta behi, H5P eduki mota aukeratu behar da (1). H5P berak tutorialak eta adibideak eskuragarri jartzen ditu, konfigurazio ezarpenak zehazteko formularioan bertan- “Zehaztasunak” (2) gainean sakatuz. Gainera, adibideak deskargatzeko eta eGelara igotzeko aukera eskaintzen da, bertan funtzionamendua konprobatu eta konfigurazioa aztertzeko (3).\nOndorengo dokumentuan eskuragarri dauden eduki mota ezberdinak kategoria ezberdinetan (“Agregatzaileak”, “Autoebaluaziorakoak”, “Eskuzko ebaluaziorakoak” eta “Edukiak aurkeztekoak”) sailkatuta azaltzen dira\n(Beste leiho bat zabalduko du)H5P eduki motak eGelan eGelaPIn (pdf ,366,04 Kb)\nBideo honetan mota ezberdinei buruzko azalpena, adibideetara sarbidea eta hauek ikastaro batean kargatzeko prozedura eta H5P baliabideen konfigurazioari buruzko hainbat alderdi ikus daitezke.\n(Beste leiho bat zabalduko du) Jardueraren araberako H5P baliabidea aukeratu (YouTube Bideoa)\nBehin eduki mota aukeratzen denean konfigurazio formularioan bizpahiru atal berri azaltzen dira: ediziorako gunea, non edukiak sortu, irudiak, bideoak edo kanpoko baliabideak gehi daitezkeen; konfigurazio eta ezarpenetarako atala, eduki mota ezberdinen araberako izenburu eta aukera ezberdinekin eta hirugarren atala, “Parametro eta testuak” izenekoa, non automatikoki azaltzen diren testu kateen hizkuntza aukera daitekeen (ondorengo atala ikusi)\nEskaintzen diren atalak eduki motaren araberakoak dira. Ondoren bi eduki motei buruzko adibideak erakutsiko ditugu. H5P web orrian beste eduki motei buruzko tutorialak eskuragarri daudela goratzen dizuegu.\nEduki honek bideo jakin baten baitan interakzioak gehitzeko galderak, bideoaren beste une batzuetara estekak, kanpoko baliabideetara estekak aukera ematen du. Erabil daitezke YouTube-ra estekak, EHUTB-ra esteka edo fitxategiak (mp4, webm eta ogg). Hurrengo irudian ediziorako elementu orokorrak aurkezten dira:\nIrudi honen goialdean bideoaren ediziorako hiru atalak ikuds daitezke (1): “1. urratsa: bideoa igo/ kapsulatu”, “2. urratsa: gehitu interakzioak” eta “3. Urratsa: aurkibidea ataza”.\n“2. urratsa: gehitu interakzioak” aukeratzen denean, bideoaren baitan txerta daitezkeen interakzio aukera ezberdinei buruzko menua azaltzen da\nBehealdean, iraupena adierazten duen lerroan (3) interakzioa txertatu nahi den puntua aukera daiteke\nIraupen lerroaren bukaeran erantzunak bidaltzeko pantaila azaltzen da (4). Interakzio bakoitzean aukeratu diren erantzunak pantaila honetan baieztatu behar dira. Elementu hau ohartu gabe gera daitezkeenez, gomendagarria da puntu honetan galderen bat gehitzea edo “3. urrats”eko aukera erabiltzea puntu honetan interakzioa izateko. Beste aukera bat, iraupen lerroaren beste puntu batean bidalketarako pantaila sortzea izan daiteke (izarra edizioa aktibaturik dagoela sakatu, aukera honetako menua zabal dadin).\nOndoren bi bideo ikus daitezke: lehenengoan, irakasle ikuspegitik konfigurazio prozesua azaltzen da; bigarrenean aldiz, ikaslearen ikuspegia erakusten da.\n(Beste leiho bat zabalduko du) Galderak bideo batean txertatzea Interactive Video H5P erabiliz (Youtube-ko bideoa)\n(Beste leiho bat zabalduko du) Galderak bideo batean txertatzea Interactive Video H5P erabiliz - Ikaslearen ikuspegia (Youtube-ko bideoa)\nEHUTBko bideoak “Interactive video” jarduera batean erabili\nEHUTBren bideo bat Interactive Videon integratu ahal izateko, beharrezkoa da "Jaisteko URLa" izatea. URL hori bideoa EHUTBn argitaratu duen erabiltzaileak bakarrik dauka eskuragarri.\n"Jaisteko URLa" lortzeko, sartu EHUTBn LDAP kredentzialekin, igo diren bideoen zerrendara sartu eta dagokion bideoa hautatu. Orriaren behealdean irudian agertzen den taula agertuko da. Sakatu "Embed" (1) erlaitza eta kopiatu " Jaisteko URLa " (2), bideoa H5Pren "Interactive video" jarduera batean gehitzeko.\nAukera honi esker, azalpenezko edukiak eta jarduerak gehituz orrialde bat osa daiteke. Column aukeraren baitan H5P aukera gehienak azaltzen dira, Interactive video eta Course presentation barne, eduki orokorrak (testu blokeak edo irudiak) gehitzeko aukeraz gain.\nOndorengo bideoan “Column” motako baliabidearen konfigurazio prozedurari buruzko bideoa ikus daiteke, bertan irudi bat, audio fitxategia, testua eta autoebaluazio bat gehitu direlarik.\n(Beste leiho bat zabalduko du) Jarduerak eta eduki konbinatzea H5Pko Column erabiliz (YouTube-ko bideoa)\nAtal honetan automatikoki eduki eta jardueretan azaltzen den testu kateen hizkuntza aukera daiteke.\nEuskara eta gaztelania ia eduki mota guztietarako eskuragarri dira. H5Pk, besterik adierazi ezean, sortutako baliabideari eGelan nabigaziorako aukeratutako hizkuntza esleitzen dio.


Europako Parlamentuko gehiengo zabal batek presoen urrunketa salatzen duen txostena onartu du | Usurbildarrak aurrera\n← Urriaren 10ean “Usurbil 0.0” hondakinen mahaia Potxoenean bilduko da\nUrriaren 22an ‘Mundualdia’ jaialdia ospatuko da Usurbilen →\nEuropako Parlamentuko gehiengo zabal batek presoen urrunketa salatzen duen txostena onartu du\nEuropako Parlamentuak Bergeron izeneko txostena onartu berri duela jakinarazi du Etxerat Elkarteak. Txostenak presoen urruntzea salatzen du, haien senitartekoei ezarritako zigor gehigarria delako. Kide diren estatuei eskatzen die gaixotasun larriak dituzten presoen kasuan haien zigorrak berriro aztertzeko aukera aintzat hartzeko. Txostena 474 aldeko bozkekin eta 109 kontrako botoekin onartu zen. 34 abstentzio zenbatu ziren.\nOnartu den txotena ez da legegilea, eta, beraz, ez da estatuek derrigorrean bete beharrekoa, baina lehenengo urratsa da Europan presoen giza eskubideak arautzeko bidean. Etxerat Elkarteak ongi baloratu du Europako Parlamentuak txosten hau onartzea, espainiar eta frantziar estatuek eskubideen urraketak mantendu nahian baliatzen duten blokeoa gainditzeko Europa mailako eragile politiko zein giza eskubideen aldeko erakundeekin aurten egiten ari diren lanaren ildo beretik doalako, alegia, presoen urrunketarekin bukatzeko beharra eta ondorio lazgarrienetako bat, gaixotasun larri eta sendaezinak dituzten euskal preso politikoen egoera. Horregatik, laister balorazio landuago eta mamitsuago bat argitaratuko du Etxeratek.\nEspainiako Alderdi Popularreko eurodiputatuek bakarrik gelditu dira txostenaren kontra Europako Alderdi Popularraren baitan, talde honen gainontzeko europarlamentariek aldeko bozka eman bait dute. Ciudadanos eta UPyD-ko ordezkariek ere, ALDE izeneko gaionontzeko taldekideak ez bezala, kontrako bozka eman zuten. Etxerat Elkarteak Euskal Herria mailan, Akordio Sozialaren baitan konpromisoa hartu duten eragile politiko, sindikal eta sozialei, Europako Parlamentuak onartutako txostena bere gain hartu eta horren berri ematea eskatu die.


Martxoan, FAS zinekluba Europako hainbat izkinetatik ibiliko da | Zinema | Pantaila handian\nYou are here: Home ∼ 2016 ∼ March ∼ 01 ∼ Martxoan, FAS zinekluba Europako hainbat izkinetatik ibiliko da\nAzken urteetan gustuen ikusi ditudan bi film emango ditu Bilboko FAS zineklubak hilabete honetan. Yorgos Lanthimosen “Langosta“ eta Christian Petzolden “Phoenix“. Horrez gain beste film alemaniar bat eta Italiako ekoizpen bat iragartzen dute borobila atera zaien egitarau batean.\nAlemaniako gertuko iragana iturri ederra gertatzen zaio Christian Petzold zuzendari alemanarriari. Duela lau urte txundituta utzi gintuen “Barbara” filmearekin. Bertan 1980eneko Alemania Ekialdeko erretratua egiten zigun, Mendebaldeko Alemaniako hiritar batekin maitasun harremana duen doktore bati esker. Askok orduan ezagutu genuen Petzold eta bere aktore fetitxea, Nina Hoss. Aktorea eta zuzendaria berriz dastatzeko aukera izango dugu aste honetan “Phoenix“ filmean. Bertan Hoss II Mundu Gerra bukaeran Alemaniara, etxera, itzultzen den judutar bat da. Juduen holokaustoa, alemaniar askoren naziekiko lankidetza eta maitasuna errepasatzen ditu Petzoldek film zoragarri honetan. Niretzat duela bi urte Donostia Zinemaldian Sail Ofizialean lehiatu zen film onenetakoen artean dago. Saioa Iratxe Fresneda kazetari eta irakasleak gidatuko du.\n2013an Paolo Virzi zuzendari italiarrak egindako “Il Capitale Umano“ filmak sari asko jaso ditu. Tartean, Italiako Zine Akademiak ematen dituen David di Donatello zazpi sari. Stephen Amidon-en “Human Capital“ liburua oinarri hartuta, Virzik egungo gizartearen erretratu krudela egiten digu. Gabonetako atarian txirrindulari bat harrapatzen du auto batek eta auto gidariak ihes egiten du. Auto istripu honen erruz bi familien patua lotuta ikusiko dugu. Virzik lau ataletan, istripu horren lau kontaketa desberdinetan, ematen du pelikula. Aktore ezagunen artean Valeria Bruni Tedeschiren lana aipatzekoa da. Hainbat sari jaso zituen egin beharrekoarekin borrokan dagoen ama eta emaztea burutzeagatik. Martxoaren 8an eman behar duten saioa “Mugarik gabeko ekonomilariak” eta “Ekonomilarien Euskal Elkargoa”rekin elkarlanean prestatu dute.\nEdgar Reitz Alemaniako zine berriaren maisutzat jotzen da. Martxoaren 15ean FASek emango duen “Heimat, la otra tierra“ filma Reitzek telebistarako egindako serie baten atarikotzat jotzen da. 1984tik telebistarako egindako hiru ataletan, Alemaniako XX. mendeko historia moldatu zuen, asmatutako herri baten bidez. Duela bi urte, XIX. mendean girotu zuen filma grabatu zuen. Hunsrück familia jarraituko du goseari ihes eginda eta bizi berria lortzearren Brasilera egiten duen bidaian. Film honek Alemaniako Zine Akademiaren hiru sari potolo jaso zituen, tartean, film eta zuzendari onenaren sariak. Bi zati ditu eta biak emango ditu zineklubak, 225 minutu osotara.\nBost edo hobeto lau film luzeekin, Yorgos Lanthimos greziarra jada jarraitu beharreko zinegileen artean dago. “Canino” film bitxiak Canneseko “Un Certain Régard” saileko saria eskuratu zion eta gurean ezaguna egin. Bitxiagoa zen “Alps” filma Veneziako Sail Ofizialean lehiatzea ekarri zion. Iaz estreinekoz ingelesez filmatu zuen “Langosta“ filmarekin Canneseko Sail Ofizialean lehiatu zen. Berau martxoaren 22an ikusiko dugu Bilbon. 45 urte baino gehiago eta bikotea ez duten gizon emakumeak animalian eraldatuko dituzte bikotea ez badute lortzen. Bakarrik egotea debekatuta dago Lanthimosek irudikatutako mundu horretan. Tartean, Colin Farell eta Rachel Weisz aktore puskak dituen filma iaz Cannesen gehien gustatu zitzaidanen artean dago.\nPosted in Zineklubak Tagged "Heimat, "Il Capitale Umano", "Langosta", "Phoenix", Christian Petzold, Colin Farrell, Edgar Reitz, la otra tierra", Nina Hoss, Paolo Virzi, Rachel Weisz, Valeria Bruni-Tedeschi, Yorgos Lanthimos


Botanikan, hesperidio azal lodiko fruitu mamitsua da, barnealdean mintzez bildutako atalak dituena. Azal lodiak perikarpo du izena eta epikarpoz, mesokarpoz eta endokarpoz osaturik dago. Hesperidio ezagunenak errutazeoen fruituak dira: limoia, laranja, mandarina eta abar.\nBotanikan, hesperidio azal lodiko fruitu mamitsua da, barnealdean mintzez bildutako atalak dituena. Azal lodiak perikarpo du izena eta epikarpoz, mesokarpoz eta endokarpoz osaturik dago. Hesperidio ezagunenak errutazeoen fruituak dira: limoia, laranja, mandarina eta abar. (eu)


ART-k urritasuna duten neska-mutikoekin errugbi inklusibo saioa burutuko du | Mondraberri Arrasateko Ataria\nHasiera Kirolak ARRASATE ERRUGBI TALDEA ART-k urritasuna duten neska-mutikoekin errugbi inklusibo saioa burutuko du\nAtzegi elkartearekin elkarlanean, hitzordua Mojategi errugbi zelaian izango da, goizeko 11:00ak eta 12:30ak bitartean eta, bertaratzen direnek, errugbiaren nondik norakoak eta bere balioak ezagutzeko parada izango dute.\nTestua eta kartela: Arrasate Errugbi Taldea.\nArrasate Errugbi Taldeak errugbi inklusibo saioa burutuko hilaren 16an, domeka, urritasunen bat duten neska-mutikoei zuzendutakoa. Atzegi elkartearekin elkarlanean antolatu du ekimen hau klub zuri-moreak, lehen taldeko entrenatzaile Julen Barrutia proiektuaren buru dela –Zuzendaritzako kide Imanol Luengoren laguntzarekin-. Hitzordua Mojategi errugbi zelaian izango da, goizeko 11:00ak eta 12:30ak bitartean eta, bertaratzen direnek, errugbiaren nondik norakoak eta bere balioak ezagutzeko parada izango dute. Izen ematea 943423942 telefonoan egin beharko da, Jonengatik galdetuta.


Prats-du-Périgord - Wikipedia, entziklopedia askea.\nMichel GAUTHIER-MILHAC (2014-2020)\n44° 41′ 31″ N, 1° 04′ 02″ E / 44.691944444444°N,1.0672222222222°E / 44.691944444444; 1.0672222222222Koordenatuak: 44° 41′ 31″ N, 1° 04′ 02″ E / 44.691944444444°N,1.0672222222222°E / 44.691944444444; 1.0672222222222\nOrliac, Doissat, Besse, Saint-Cernin-de-l'Herm eta Mazeyrolles\nPrats-du-Périgord (frantsesez eta ofizialki: Prats-du-Périgord) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 152 biztanle zituen.\n2007an Prats-du-Périgord udalerrian erroldatutako biztanleak 166 ziren. Familiak 72 ziren, horien artean 16 pertsona bakarrekoak ziren (16 bakarrik bizi ziren gizonak), 36 seme-alabarik gabeko familiak ziren, 16 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 130 etxebizitza zeuden, 75 familiaren etxebizitza nagusia ziren, 41 bigarren erresidentzia ziren eta 15 hutsik zeuden. 122 etxeak ziren eta 7 apartamentuak ziren. 75 etxebizitza nagusietatik 59 bere jabearen bizilekua ziren, 12 alokairuan okupaturik zeuden eta 4 doan lagata zeuden; 3 etxek gela bat zuten, 3 etxek bi zituzten, 12 etxek hiru zituzten, 19 etxek lau zituzten eta 37 etxek bost zituzten. 62 etxek euren parking plaza propioa zuten azpian. 24 etxetan ibilgailu bat zegoen eta 44 etxetan bat baino gehiago zituzten.\nPrats-du-Périgord udalerriko biztanleria-piramidea 2009an .\n2007an lan egiteko adina zuten pertsonak 101 ziren, horien artean 71 aktiboak ziren eta 30 inaktiboak ziren. 71 pertsona aktiboetatik 64 lanean zeuden (36 gizon eta 28 emakume) eta 7 langabezian zeuden (3 gizon eta 4 emakume). 30 pertsona inaktiboetatik 10 erretiraturik zeuden, 6 ikasten zeuden eta 14 "bestelako inaktibo" gisa sailkaturik zeuden.\n2009an Prats-du-Périgord udalerrian 76 unitate fiskal zeuden, 172 pertsonek osaturik. Pertsona bakoitzeko diru-sarrera fiskalaren mediana urteko 15.663 euro zen.\n2007an zeuden 13 komertzioetatik, 1 bestelako produktu industrialen fabrikazioko enpresa zen, 5 eraikuntza enpresak ziren, 1 ibilgailuen saltze eta konpontze enpresa zen, 2 garraio enpresak ziren, 2 ostalaritza eta jatetxe enpresak ziren eta 2 zerbitzu enpresak ziren.\n2000. urtean Prats-du-Périgord udalerrian 18 nekazaritza-ustiategi zeuden, 135 hektarea erabiltzen.\nOrliac (2,8 km)\nBesse (4,2 km)\nDoissat (4,4 km)\nMazeyrolles (4,9 km)\nSalles-de-Belvès (5,8 km)\nBNF: 152519824 (data)\nOrriaren azken aldaketa: 28 abendua 2019, 18:34.


Agotak, arraza baztertua eta madarikatua | kalaportu, itsasontzi gorri bat...\nAgotak, arraza baztertua eta madarikatua\nIrailean, Iñaki Elizalde zinema zuzendari nafarrak Baztan filma aurkeztu zuen Donostiako Zinemaldian, Zabaltegi Bereziak sailean. Urrian heldu zen zinema aretoetara, eta oraindik ere karteldegian dago nonbait.\nMendeetan zehar baztertuak eta madarikatuak izan diren agoteak dira filmaren ardatza. Zehazki, agotek pairatu behar izan duten bazterketa, batez ere Baztan bailaran, Arizkunen, eta bertako Bozate auzoan, errekaren beste aldean agoten getthoa izan zen lekuan.\nHainbat film labur zuzendu izan ditu lehenago Elizaldek, Goya sarietararako izendatu izan dute behin baino gehiagotan, eta Oscar sarietarako hautagaien artean ere izan zen 1998an, Patesnak film laburrarekin. Orain, agoten historiarekin liluratuta, lehen film luzea zuzendu eta aurkeztu du. Angel Illarramendi musikari zarauztarrak jarri dio musika filmari (hemen entzun daiteke filmaren soinu banda).\nIraupena: 98 minutu.\nAgotei buruzko ‘Baztan’ filmaren aurrerapena edo trailerra da honakoa:\nIñaki Elizalde zuzendariaren arabera, Nafarroan, memoria historikoa berreskuratzea hain beharrezkoa ikusten den lurraldean, errepide bazterrak ez ezik, mendiak ere hobi komunez beteta daude. Eta hobi horiek, Baztan aldean eta batez ere Arizkun inguruko mendietan, agoten hezurkinek osatzen dituzte. Izan ere, agotak, ez zituzten hilerrietan lurperatzen, mendian baizik. Gauez, ezkutuan, eta hil-kanpairik gabe.\nLuze hitz egin da agoten jatorriari eta madarikazioari buruz. Euskarazko wikipedian, bada agotak zer eta zein izan ziren zehatz azaltzen duen artikulu ederra, agoten jatorriarekin eta historiarekin, jasan behar izan zuten bazterketarekin, eta gaur egun arte iraun duten kontuekin osatua. Hemen irakur daiteke osorik: agot (wikipedia, euskaraz).\nAgoten jatorriari buruzko hainbat teoria daude. Baztan inguruak ondo ezagutzen zituen Pio Baroja idazleak 1918an argitaratutako Las horas solitarias liburuan aipatzen duenez, hipotesirik sendoena agotak kataroen oinordekoak izatea da.\n“Kataroek XII. eta XIII. mendeetan oso ezaguna izan zen kongregazio kristau bat osatzen zuten. Gurutzea tortura eta heriotzaren sinbolo maltzurra zela uste zuten eta Erromako elizak erlikien salmentarekin egiten zuen negozioa gaitzesten zuten”. Azken batean, eliza ofizialetik urrundu ziren, zentzuzko kontuak esanez: Jesukristo jainkoaren semea izatea ukatzen zuten, Mariak ezin zuela birjina izan nabarmentzen zuten, eta emakumeei parte hartzen uzten zieten ardura postuetan. Horrek guztiak, eliza ofizialaren jazarpena ekarri zien, esaten zutena erabateko heresia baitzen elizarentzat. Jazarpen hartatik eta sugarretatik ihes egiten ahalegindu ziren kataroak, batetik bestera, eta agotak haien oinordekoak direla dio hipotesi honek. Haietako asko Euskal Herrian erbesteratu ziren, batez ere Baztan aldean.\nKontuak kontu, fisikoki albiniarrak zirenez, ezberdinak ziren erbesteratu haietako asko: azal oso zurikoak, altuak edo garaiak, ilehoriak, ilegorriak, oreztadunak… Horrek, bertakoen mesfidantza ekarri zuen, eta berehala hasi ziren agotei buruzko esamesak eta kontuak zabaltzen: legenarra edo lepra zutela eta zabaltzen zutela, deabruarekin hitzarmenak egiten zituztela, eta abar. Horri elizaren jazarpena gehituz gero, berehala sortu zen agotekiko bazterketa. Euskarazko wikipediak ondo kontatzen du:\n“Mendeetan zehar herrietatik at bizitzera behartu zituzten eta gainontzeko biztanleekin ezkontzea debekatu zietenez, honek endogamia bultzatu zuen, eurenganako arbuioa indartuz. Agote bezala antzemanak izateko jantzi bereziak jantzi behar izaten zituzten, sarri bularrean antzara edota katu oinatz itxurako bereizgarri gorri bat eman behar zutelarik. Legenarra zabaltzen zuten ustea zabaldu zen eta leku askotan kanpaitxo bat jo behar izaten zuten, agot ez zirenek ihes egin ahal izan zezaten. Kutsadura ekiditeko neurri gisa iturri ezberdinetan edatera, ura hartzen edo ogia erretzen azkenengoak izatera, euren tresnak baino ez erabiltzera, eurek jan behar ez zuten jakirik ez ukitzera eta abarretara behartzen zituzten. Elizan koroaren, kanpandorrearen ala eskaileraren azpian baztertuta entzun behar zuten meza, maiz alboratutako ate txikiago batetik sartu behar zuten. Elizako lurrean marra bat zegoen (burdin hesia Arizkun herrian), aldarera igo ez zitezen. Beste bataiarri erabili behar zuten eta ur bedeinkatua beste pila batetik hartzen zuten”.\nAgoten bazterketarekin lotuta, literatura edo zinema elikatzeko moduko dozenaka eta dozenaka istorio daude. Horietako bat da, esaterako, Johan Acos Burgiko sarrailagilearena. Urko Apaolazak Argia aldizkarian egindako erreportaje eder batean kontatu zuena, duela bost urte.\n· Urko Apaolaza: Burgiko sarrailagilea, agote madarikatua (Argia, 2007-02-25).\nBazterketaren amaierari dagokionez, “1515ean Baionako, Iruñeko, Jakako, Akizeko, Oskako, Leskarreko eta Oloroeko elizbarrutietan zeuden agotek Leon X.a Aita Santuaren bulda bat ere eskatu eta jaso zuten, gainerako eliztar guztiei emandako tratu bera jaso zezaten behartzen zuena. Neurri honek eragin praktikorik izan ez zuenez, 1819 arte egon behar izan zuten bazterketarekin amaitzeko legeen zain. Nafarroako gorteetan Erdi Aroko lege diskriminatzaileak ezabatu zituzten eta geroago, agot guztiak Madril inguruko Baztan Berri izena izango zuen herri batera deportatzen saiatu ziren. Agote gehienek ez zituzten euren etxeak utzi edota gerora itzuli ziren. Denboran zehar, diskriminazioa eta agoten izatea bera desagertuz joan zen. Orain gutxira arte bazterketa hau indarrean egon den leku urrietako bat Arizkun herri nafarra da”. Bertan, zehazki, Bozate auzoa izan zen agoten bilgunea eta ghettoa.\n[Arizkungo Bozate auzoa agoten bilgune garrantzitsua izan zen mendeetan zehar].\nBazterketaren lekukotzak, ia gaur egun arte heldu dira.\nArizkunen bertan, antza denez, badira 50eko hamarkadan eskolara joan ez zitezen harrikatutako agoten lekukotzak.\nBozate auzoan, Xabier Santxotena eskultoreak, agoten omenezko parke-museoa du zabalik. Agoten historiari buruzko museoa da, nolabait. Hemen informazioa:\n· Xabier Santxotenaren agotei buruzko parke-museoa, Arizkunen, Bozaten.\nAgotei buruzko kontuek eta mendeetan jasan izan duten bazterketak, hainbat ikerlariren arreta piztu du. Oraintsu Iñaki Elizalde zinema zuzendariarena bezala, izan dira lehenago ere agotei buruzko kontuak bilatu, bildu, ikertu eta erakutsi edo argitaratu izan dituztenak.\n· Los agotes: las razas malditas (Iker Jimenez, Cuarto Milenio, 1/2)\n· Los agotes: las razas malditas (Iker Jimenez, Cuarto Milenio, 2/2)\n· Los agotes I: el origen. Xabier Santxotena (1/3).\n· Los agotes II: la maldición. Xabier Santxotena (2/3).\n· Los agotes III: el final de la maldición. Xabier Santxotena (3/3).\nAgotei eta gai honi buruzko kanpo loturak:\n· Agot (euskarazko wikipedia).\n· Baztan (Donostiako Zinemaldia, Zabaltegi Bereziak, 2012).\n· Kataroak eta gurutzada albitarra (euskarazko wikipedia).\n· Agoteak (Ainara Iraeta, Euskonews Media).\n· Burgiko sarrailagilea, agote madarikatua (Urko Apaolaza, Argia, 2007-02-25).\n· Gutxiengoak Euskal Herrian (Gaiak argitaraldia).\n· Javier Garcia-Egocheaga: Minorías malditas (capítulo II: los agotes). Liburua osorik irakurgai, hemen (Tikal ediciones, 2003).\n· Toti Martinez de Lezea: El verdugo de Dios (agoten jazarpenari buruzko eleberri historikoa. Ediciones Maeva, 2004).\n· Alizia Stürtze: Agotak, juduak eta ijitoak Euskal Herrian (Gaiak, 1990).\n· Xabier Santxotena: “Trabajo por convertir el complejo del agote en orgullo de serlo” (Euskonews&Media, 2004-12-10).\n· Baztan, filma (baztanlapelicula.com).\n· Zuloak eta Baztan, euskal zinemaren uzta berria pantailetara (Berria, 2012-10-03).\n· Iñaki Elizalderi elkarrizketa Berria egunkarian, ‘Baztan’ filmaren harira (Berria, 2012-09-28).\nGai honi buruzko solasaldia, Gazteako Akabo bakea! irratsaioak ostegunero ate ilunari zabaltzen dion tartean (2012-11-29):\n· Agota, arraza madarikatua (eitb.com > Gaztea, 2012-11-29).\n· Agota, arraza baztertua (audioa entzungai. Akabo bakea! 2012-11-29).\n« Zarauzko Udalak atzo onartutako mozioa, Israelen basakeriak gaitzetsi eta palestinarrei elkartasuna adieraziz deabrua zainetan barrena »


2006 arte eta 2007-2013 aldiak - Adif\n2006ra arte, elkarrekin finantzatuakGoitik beherako zerrendaren edukira sartzeko, egin klik edo sakatu sartu\n484,6 milioi euro, xehetasun honekin:\nKohesio Funtsetik, Bartzelonako porturako merkantzia-adarra, 40,5 milioi euroko laguntzarekin.\nEskualde Garapeneko Europako Funtsetik (EGEF), hainbat trenbide-jarduera hainbat arlotan, hala nola geltokietan, azpiegituretan, trenbideetan, elektrifikazio-, segurtasun- eta komunikazio-instalazioetan, trenbide-pasaguneetan, zubietan eta ohiko lineetako tuneletan. Laguntza: 437,6 milioi euro eta 4,3 milioi euro Córdoba-Málaga LAV eta ohiko linea lotzeko.\n2006 aldian, autonomia-erkidegoen araberako banaketa hau da: Galizia, 126,7; Extremadura, 75,1; Murtzia, 68,3; Andaluzia, 60,2; Valentziako Erkidegoa 38,6; Gaztela eta Leon 35,2 eta Asturias 20,9 milioi euro.\nRTE-T laguntzengatik, Katalunian egin diren zenbait jarduketengatik, 2,2 milioi euroko laguntzarekin.\n2007-2013 epean elkarrekin finantzatuakGoitik beherako zerrendaren edukira sartzeko, egin klik edo sakatu sartu\n39,2 milioi euro, xehetasun honekin:\nEskualde Garapeneko Europako Funtsetik (EGEF), 18,8 milioi euroko laguntzarekin:\nAsturiaseko P.O. barruan, Oviedo-Gijón linea konbentzionaleko katenaria zaharberritu eta modernizatzea, 4,4 milioi euroko laguntzarekin,\nExtremadurako P.O. barruan, laguntza emateko eta bidea berritzeko hainbat jarduketa egin dira San Vicente de Alcántara-Valencia de Alcántara linean eta Zafra-Llerena linean, trenbide-pasaguneak kentzea Madrid-Valencia de Alcántara linean eta Mérida-Zafra-Sevilla (Los Rosales) linean, 8,9 milioi euroko laguntzarekin,\neta Murtziako P.O. barruan, Lorca-Sutullena geltokia berreraikitzeko lanak eta Lorca-Almendricos lineako uholdeek eragindako kalteak konpontzea, 5,5 milioi euroko laguntzarekin.\nRTE-T (Europaz Gaindiko Garraio Sareak) laguntzagatik, 20,4 milioi euroko laguntza, jarduketa hauetan banatuta: Castellbisbal-Vilaseca del Estella tarteko materialak, bidea, elektrifikazioa eta segurtasun instalazioak (6,2 milioi euro), Barcelona-Francia lineako Gerona mercancías - Figuerasko saihesbidea zatia UIC zabalerara egokitzeko obrak (6,1 milioi euro), Vitoria-Dax mugaz gaindiko zatiaren azterlanak eta obrak (3,1 milioi euro), Medina del Campo-Salamanca linearen elektrifikazioa (3,9 milioi euro), Bobadilla-Algeciras lineako bidea eta instalazioak. San Roque Mercancias (0,5 milioi euro), Valencia Fuente de San Luis eta Vicálvaro zentro logistikoen azterketak eta proiektuak (0,4 milioi euro) eta abiadura handiko Espainiako linea eta trenak ERTMSren 2.3.0.d bertsiora migratzea (0,2 milioi euro).\nZabalera metrikoko lineak\n2006ra arte batera finantzatuakGoitik beherako zerrendaren edukira sartzeko, egin klik edo sakatu sartu\nEskualde Garapeneko Europako Funtsaren aldetik (EGEF), 68,2 milioi euroko laguntzarekin.\n2007-2013 epean batera finantzatuakGoitik beherako zerrendaren edukira sartzeko, egin klik edo sakatu sartu\nEskualde Garapeneko Europako Funtsaren aldetik (EGEF) elektrifikatzeko, trenbide-pasaguneak automatizatzeko eta abarrerako hainbat jarduera zabalera metrikoko bideetan, 12,98 milioi euroko laguntzarekin.\nEGEFak 2000-2006 aldian Ohiko lineetan kofinantzatutako jarduera nagusiak:\nANDALUZIA Programa EragileaGoitik beherako zerrendaren edukira sartzeko, egin klik edo sakatu sartu\nBidea zaharberritzeko obrak Fuente Piedra-Granada linean, Antequera-Loja azpizatietan eta 119/500 p.k. Granadara eta Córdoba-Almorchón linean, Córdoba-Bélmez eta Almorchón-Bélmez tarteetan. Córdoba-Málaga lineako segurtasun, seinaleztapen eta trafiko kontrolerako instalazioak modernizatzea Córdoba-Bobadilla-Antequera tarteetan, Bobadilla-Granada tartean eta Las Maravillas-Algeciras adarkatzean.\nSevillako Aldiriko trenbide-eraztunean hesia eta pantaila akustikoa dituen adarraren itxitura perimetrala. Jarduketak LAV Córdoba-Málaga linean.\nASTURIAS Programa EragileaGoitik beherako zerrendaren edukira sartzeko, egin klik edo sakatu sartu\nLlamaquiqueko geltoki berria eraikitzea Oviedoko hirigunean eta La Correoriako (Oviedo) geltoki eta aparkaleku berria.\nGAZTELA ETA LEON Programa EragileaGoitik beherako zerrendaren edukira sartzeko, egin klik edo sakatu sartu\nBidea berritzeko lanak, trazadura hobetzea eta plataforma egokitzea, trenbide-pasaguneak kentzea, gaineko pasaguneak eta Medina del Campo – Salamanca – Fuentes de Oñoro lineako lotura-bideak eraikitzea 5/000 eta 76/000 p.k.-en artean, El Campillo, Brahojos de Medina, El Carpio eta Fresno el Viejo udalerrietatik (Valladolid) eta Cantalpino udalerritik (Salamanca). Gomeznarroko geltokia birmoldatzea eta Ataquinesko geltokiko bihurgunea zuzentzea.\nMedina – Salamanca eta Salamanca – Fuentes de Oñoro lineetan segurtasun, seinaleztapen, trafikoaren kontrol, komunikazio eta elikadura elektrikoko instalazioak berritzea, trafikoa kontrolatzeko sistema zentralizatua (CTC) ezarrita eta 220 km/h-ko abiaduran zirkulatzeko dauden katigamendu elektrikoak egokituta.\nVALENTZIAKO ERKIDEGOA Programa EragileaGoitik beherako zerrendaren edukira sartzeko, egin klik edo sakatu sartu\nSegurtasun, seinaleztapen, trafiko-kontrol, komunikazio eta elikadura elektrikoko instalazioak berritzeko lanak egin dira Aldirietako Alicante– Murcia linean.\nMediterraneoko trenbide-korridorean, Cabañal – Sagunto eta Fuente Higuera – Játiva tarteetan katenariaren instalazioa hobetzeko lanak egin dira, bai eta Silla – Gandia eta Valencia – La Encina tarteetan ere.\nBalastoa arazteko lanak egin dira Utiel - Valencia tartean, balastoa jarrita, ukitutako eremuetan erreiak berdinduta eta lerrokatuta.\nEXTREMADURA Programa EragileaGoitik beherako zerrendaren edukira sartzeko, egin klik edo sakatu sartu\nTrenbidea berritzeko lanak, trenbideak aldatzea, trazadura hobetzea eta plataforma egokitzea, trenbide-pasaguneak kentzea, gaineko eta azpiko pasaguneak eraikitzea eta Ciudad Real – Badajoz lineako geltokietako nasak egokitzea, Castuera – Villanueva de la Serena – Guareña – Mérida azpizatietan. Aipatzekoak dira Guareña, Villagonzado, Villanueva de la Serena eta Medellín udalerrietako jarduketak, bai eta Mengabri, Campanario eta Magacela udalerrietan trenbide-pasaguneak kentzeko lanak ere.\nBidea berritzeko, trazadura hobetzeko eta Madrid – Cáceres – Valencia de Alcántara lineako plataforma egokitzeko lanak, Arroyo de Malpartida – Herreruela – San Vicente de Alcántara azpizatietan.\nMérida – Zafra – Fregenal de la Sierra lineako nasak berritu, trenbideak aldatu, trazadura hobetu eta egokitzea, Mérida – Almendralejo – Zafra – Fregenal de la Sierra azpizatietan. Azpimarratzekoak dira Calamonte, Almendralejo Villafranca de los Barros, Zafra eta Los Santos de Maimona geltokietako lanak.\nSegurtasun, seinaleztapen eta trafiko, komunikazio eta elikadura elektrikoko instalazioak berritzea Mérida-Zafra - Los Rosales lineako Mérida-Zafra tartean eta Ciudad Real-Badajoz lineako Mérida-Villanueva de la Serena tartean, bai eta Monfragüe eta Plasenciako seinalizazio instalazioak eta by-pass bidea aldatzea.\nGALIZIA Programa EragileaGoitik beherako zerrendaren edukira sartzeko, egin klik edo sakatu sartu\nBidea berritzeko, trazadura hobetzeko eta plataforma egokitzeko obrak Monforte de Lemos –Lugo– Betanzos – A Coruña – Ferrol linean, Sarria – Lugo – Parga – Curtis, Betanzos – A Coruña eta Betanzos – Ferrol azpitarteetan, eta Monforte de Lemos–Ourense linean, Monforte de Lemos – Canabal azpitartean.\nMonforte de Lemos – Ourense – Santiago de Compostela – A Coruña lineako segurtasun, seinaleztapen, trafiko-kontrol, komunikazio eta elikadura elektrikoko instalazioak berritu eta hobetzea, Monforte de Lemos – Ourense – Santiago de Compostela – Ordesasí tarteetan eta Monforte de Lemos – Lugo lineako Parga – Curtis, Monforte – Coruña eta Betanzos – Ferrol tarteetan.\nLugoko merkantzia-terminal berriko eraikina, azpiegiturak eta maniobra-gunea eraikitzea, eta Monforte de Lemosen garraiorako zentro logistiko bat eraikitzea (1. fasea).\nMURTZIAKO ESKUALDEAPrograma EragileaGoitik beherako zerrendaren edukira sartzeko, egin klik edo sakatu sartu\nBidea berritzeko obrak, trazadura hobetzekoak, plataforma egokitzekoak, trenbide-pasaguneak kendu eta babestekoak, gaineko eta azpiko pasaguneak eraikitzekoak, nasak egokitzekoak, geltokien kanpoko itxiturak, obren hiri-integrazioa eta inguruaren paisaia-tratamendua Chinchilla – Cartagena lineako Cieza – Jabalí Nuevo azpitartean (Blanca Abarán, Archena Fortuna, Lorquí Ceutí, Alguazas eta Las Torres de Cotillas geltokietako ekintzak nabarmenduz) eta Alquerías – Cartagena azpitartean (Apeadero de Canteras, Riquelme Sucina, Balsicas San Javier, Torrepacheco, La Palma geltokietako ekintzak nabarmenduz).\nBideak bikoizteko obrak Totana – Lorca, Alhama – Totana eta Sangonera – Librilla de la línea, Murcia – Almendricos tarteetan, abiadura handiko linearekin egokitzeko.\nSegurtasun instalazioak, seinaleak, trafiko kontrola, komunikazioak, zuntz optikozko kableak eta lurpeko elikadura elektrikoa berritzeko lanak Cercanías Murcia – Alicante lineako Alicante – Murcia Mercancías tartean eta Los Ramos – Alquerias lineako saihesbidea, bai eta Chinchilla – Cartagena lineakoa (Pozo Cañada, Navajuelos, Hellín, Calasparra, Cieza, Blanca Abarán, Alguazas Molina, Riquelme Sucina, Balsicas del Mar Menor, Cartagena eta Escombreras geltokietako ekintzak nabarmenduz).


Euskal Herria mendiz mendi: ADARRA (819M) GIPUZKOA (2017 azaroak 15)\nOraingo honetan Adarra mendia egin genuen. Gipuzkoako mendi eder hau Urumea eta Leitzaran bailaren artean dago kokatuta eta Mandoegi izenez ezaguna den mendilerroaren ipar mendebaldeko azken gailurra da bera. Bidean zehar monumentu megalitiko askorekin egin genuen topo, harrespil eta trikuharrien aztarnak ikusi daitezke non-nahi. Geologiari dagokionez ere oso interesgarria da, hare-harriz eta konglomeratu gorriz osatutako arroka sedimentarioak ere ikusi daitezke bidean zehar. Adarra mendia igotzean ikusitako bitxikeria ugari dituzue jarraian\nAdarra tontorretik grabatutako irudiak\nAdarra mendia Tximistako egia harrespil ondotik ateratako argazkia\nKaskabeltz txikia (Poecile palustris)\nGoizean erreka zuloetan lainoa ikusten zen oraindik\nBasabi inguruko larreak\nHaitz-enaraz (Ptyonoprogne rupestris) beteta zegoen pareta bat\nAdarra mendiko beste tontorra\nHuntza (Hedera hibernica) zuhaitzari itsatsita\nOtea (Ulex gallii)\nAdarra mendia igotzean gurutzatu genituen pagadiek (Fagus sylvatica) ere aipamen berezi bat merezi dute;\nPago hauetan gizakiaren eskua nabari da, "trasmotxatutako" pagoak dira hauek guztiak, pago zuhaitzari bakean utzitakoan altuera haundia hartuaz luze luze egiten dira bainan argazki hauetan ikusten den bezala hauek kimu berriak irtearazteko podatuta daude denak, bere garaian ikatza egiteko erabiltzen zuten metodo hau.\nSustraiak ederki daude lurrari itsatsita\nErrekasto eta pago artean zehar dijoa Adarra mendirako bideska\nPagadietako lur-ondoak berebiziko garrantzia izaten du eurite haundiak direnean uholdeak sahiesteko orduan. Esponja lana egiten dute, botatzen duen euria poliki poliki xurgatuz.\nAdarra mendiko hare-harri eta konglomeratu gorriak;\nSedimentuak bat bestearen gainean pilatzen diren mineralek osatzen dute eta pisu honek eragindako presioaren eraginez sedimentuak trinkotzen joaten dira. Hainbat prozesu kimikoren ondoren partikulak euren artean itsasten joaten direlarik.\nKonglomeratua pikor oso larriz osatutako arroka sedimentarioei deitzen zaie. Pikorren tamaina bakoitza arroka ezberdinez osatuta egon daiteke. Pikor hauek borobilduak izaten dira.\nAdarrako harri konglomeratuen beste irudi bat\nMasusta (Sasiaren fruitua) (Rosaceae sp)\nMonumentu megalitiko asko ikusi daitezke bidean zehar\nCromlech edo harrespil honen argazkian ederki bereizi daiteke lehena eta oraina. Atzekaldea begiratutzean industrializatutako Hernani ingurua ikusi daiteke eta aurrez aurre berriz orain dela milaka urteko monumentu megalitikoa, azken honek berak berez dakarren istorio guztiarekin.\nMairu baratza bat\nAdarra bideko bidetxurra\nLiken mota bat\nGoroldioak, Lorerik gabeko landareak\nIhiak alde hezeetan hazten diren belarki bizikorrak dira (Juncus generoa). Adarra tontorraren ondoan ere multzo polita dago\nInguruko basoak udazkeneko kolorez jantzita\nPublicado por Asier Aldalur Zulaika en 11:51


Astelehena, 23 Urtarrila 2017 09:35\nHaurtzaroa, bizitzako aldi erabakigarria da, etapa honetan zehar bizitako esperientziek behin behineko aztarna uzten dute. Gainera bizipen hauen bitartez, pertsonen rol sozialak, autoestimua, errespetua, lankidetza eta beste hainbat balore finkatzen dira. Umeek jolasen bitartez ezagutu eta besteekin erlazionatzen ikasten dute.\nHorregatik, oso garrantzitsua da erabiliko dituzten jolas eta jostailuen aukeraketa, hauen bitartez, inguruarekin interakzioa izatea lortzen dutelako.\nJolasek funtzio hezitzailea dute eta arrazoi horregatik ezin daitezke elementu neutraltzat hartu. Ez daude neskentzako edo mutilentzako diren jolasik.\nJolasek ez dute sexurik. Pertsonak sexuka bereiztea erabaki kulturala da. Jolas sexistak egungo jendartearen isla dira, hain zuzen ere, gizonezkoak-maskulino eta emakumezkoak-femenino bezala antolatzen duen jendartearen ispilu.\nAstelehena, 26 Iraila 2016 11:52\nArau eta mugen garrantzia haurrengan\n“Si tus hijos nunca te han detestado es que nunca has sido padre” BetteDavis, actriz.\nNere haurra ez da perfektua eta ez du guztia ondo egiten. Hasi eta hezi egin behar du eta hori gure ardura da guraso bezala.\nKonfidantzak laguntzen du, baina jakin behar da non dagoen muga eta haurrari jakinerazi.\nHobea da haurra bere AZKARTASUNAZ baino, bere SAIAKERAZ baloratzea. Honek saiatzeak duen garrantziaz jabetzen laguntzen dio.\n“GEHIEGIZKO MAITASUNA”, alegia, mugarik gabe nahi duen guztia egiten ustea kaltegarria suertatzen da, autoritateaz ez baita da jabetzen.\n“Haurrak bere jarreran mugak behar dituzte, lasaiago eta ziurrago sentiarazten bait diote estruktura baten barne bizitzeak” LaurenceSteinberg.\nMugekin aurkitzeak haurrei erakusten die zein diren bakoitzaren puntu sendoak eta ahulak eta horrek arau eta konzeziotaz beterik dagoen gizarte batetan bizitzeko prestatzen dituzte.\nGarrantzizkoa; besteengan errespetoa eta kontentzioa irakastea, haurrak haurrak izateko aukera emanez eta helduak helduak izanik.


Esparsac - Wikipedia, entziklopedia askea.\n43° 54′ 09″ N, 0° 56′ 31″ E / 43.9025°N,0.9419°E / 43.9025; 0.9419Koordenatuak: 43° 54′ 09″ N, 0° 56′ 31″ E / 43.9025°N,0.9419°E / 43.9025; 0.9419\nBeaumont-de-Lomagne, Coutures, Gensac, Gimat, Glatens, Lavit, Maumusson eta Sérignac\n128 (%50.2) 122 (%47.8)\nEsparsac (frantsesez eta ofizialki: Esparsac) Okzitaniako udalerri bat da. Administratiboki Frantziako Tarn eta Garona departamenduan dago, Midi-Pyrénées eskualdean. 2013an 248 biztanle zituen.\n2007an Esparsac udalerrian erroldatutako biztanleak 248 ziren. Familiak 104 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 40 seme-alabarik gabeko familiak ziren eta 40 seme-alabak dituzten bikoteak ziren.\n2007an 126 etxebizitza zeuden, 102 familiaren etxebizitza nagusia ziren, 13 bigarren erresidentzia ziren eta 11 hutsik zeuden. 124 etxeak ziren eta 1apartamentu bat zen. 102 etxebizitza nagusietatik 87 bere jabearen bizilekua ziren, 9 alokairuan okupaturik zeuden eta 6 doan lagata zeuden; 1ek gela bat zuen, 7 etxek bi zituzten, 6 etxek hiru zituzten, 27 etxek lau zituzten eta 61 etxek bost zituzten. 70 etxek euren parking plaza propioa zuten azpian. 40 etxetan ibilgailu bat zegoen eta 56 etxetan bat baino gehiago zituzten.\nEsparsac udalerriko biztanleria-piramidea 2009an .\n2007an lan egiteko adina zuten pertsonak 150 ziren, horien artean 112 aktiboak ziren eta 38 inaktiboak ziren. 112 pertsona aktiboetatik 103 lanean zeuden (51 gizon eta 52 emakume) eta 9 langabezian zeuden (3 gizon eta 6 emakume). 38 pertsona inaktiboetatik 18 erretiraturik zeuden, 9 ikasten zeuden eta 11 "bestelako inaktibo" gisa sailkaturik zeuden.\n2009an Esparsac udalerrian 103 unitate fiskal zeuden, 253 pertsonek osaturik. Pertsona bakoitzeko diru-sarrera fiskalaren mediana urteko 14.817 euro zen.\n2007an zeuden 7 komertzioetatik, 1 bestelako produktu industrialen fabrikazioko enpresa zen, 2 ibilgailuen saltze eta konpontze enpresak ziren, 2 garraio enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Esparsac udalerrian 26 nekazaritza-ustiategi zeuden, 1.152 hektarea erabiltzen.\nGlatens (2,3 km)\nLamothe-Cumont (3,5 km)\nMaumusson (3,5 km)\nBeaumont-de-Lomagne (4,3 km)\nCumont (4,5 km)\nGimat (5,6 km)\nBNF: 15277687w (data)\nOrriaren azken aldaketa: 11 otsaila 2021, 07:52.


Gobernu espainolaren beldurra agerian uzten duen gehiegikeria - GARA\nGobernu espainolaren beldurra agerian uzten duen gehiegikeria\nEzker abertzaleak abiatutako aldaketa estrategikoaren butzatzaile izateagatik 2009ko urrian atxilotu zituzten zortzi militante abertzaleentzat hamar urteko kartzela zigorra eskatzea gehiegikeria da, inondik ere. Ez dira «erakunde terroristako kide izatea» egotzita beren jardun politikoa dela-eta auzipetu dituzten lehen lagunak; aitzitik, erakunde politiko eta sozial, enpresa edo kazeta ugariko kide asko daude kartzeletan zigortuta edo epaiketaren zain, hainbat gehiegikeriaren biktima. Zalantzarik gabe, gehiegikeria da hamar urteko zigorra eskatzea, baina eskaera hori egun bateko kartzela zigorra besterik ez balitz ere, gehiegikeria izango litzateke, Arnaldo Otegi, Rafa Diez Usabiaga, Arkaitz Rodriguez, Sonia Jacinto, Miren Zabaleta, Txelui Moreno, Amaia Esnal eta Mañel Serra atxilotu zituzten une beretik auzia bera gehiegikeria nabarmena baita.\nAuzitegi Nazional espainoleko Fiskaltzaren arabera, militante abertzaleok nazio eraikuntzarako polo subiranista eratzeko ETAren esanetara ari ziren. Akusazio horrek, ordea, Estatu espainolaren jarrera eta beldurra agerian uzten ditu. Izan ere, «ETAren esanetara» jardutea Estatu espainolak beldur dion agertokiaren aldeko lana delitu bihurtzeko aitzakia besterik ez da eta, beraz, konfrontazio politikoa baino onartzen ez duen agertoki guztiz demokratiko hori kriminalizatu beharrean dago.\nEzker abertzaleak militante horien atxiloketez geroztik, bere baitan abiatutako eztabaida burutu eta «Zutik Euskal Herria» jakinarazi du, itun estrategikoak adostu ditu beste indar batzuekin, hainbat eragilerekin batera adierazpenak egin ditu indarkeriarik gabeko bidearen aldeko apostu argia agertuz; are gehiago, ETAri su-eten iraunkor eta egiaztagarria eskatuta... hori guztia ETAren esanetara, Madrilgo Gobernuaren arabera. Ez da, ez, ezker abertzalea ETAren esanetara jardutea espainiar botereen kezkarik handiena. Gogorarazi beharra dago Gernikako Adierazpenak eta nazioarteko hainbat pertsonalitatek ETAri su-etena ez ezik, Gobernu espainolari ere agertoki demokratikorako urratsak eskatu dizkiotela.\nHorixe da haren kezka nagusia eta horregatik saiatu zen 2009ko urriaren 13 hartan ezker abertzalearen ekimen politikoa geldiarazten, horregatik eutsi dio jarrera horri. Hala salatu zuen ezker abertzaleak orduan, baina baita ez zuela bere bidean atzera egingo ohartarazi ere.


Medikuen okerrak 3. heriotza-eragile\nAlbiste labur honetan datu harrigarriak ematen dituzte, medikuen okerrak omen dira 3. heriotza-eragile Estatu Batuetan. Beste herrialdeetan ere antzera omen da.\nZein da onartu litekeen egia?\nArgia aldizkariko artikulu baten oinarrituta irakurketa eta idazketa ataza batzuk egin behar dituzu: Esaldi nagusi batzuetatik abiatuta, artikuluaren gai nagusia zein den erabaki. Hiztegian arreta jarri Irakurketa burutu eta laburpen egokia aukeratu. Esaldi batzuk beste modu baten adierazi.\nPoliguitania proiektua 1994. urtean sortu zen, gaixo politraumatizatuen arreta aztertzeko asmoz. Bere lehen helburua Gipuzkoako eta Akitaniako gaixo politraumatizatuen arreta aztertu eta alderatzea zen, horretarako Donostia Ospitaleko eta Baionako Hôpital de la Côte Basque Ospitaleko datuak bilduz eta landuz.\nErizainaren rola eta harreman-gaitasunak\nAntzerki batean pertsonaiek "rol" edo "paper" bat jokatzen duten bezala, gure eguneroko bizitzan rol ezberdinak jokatzen ditugu, besteak beste lanekoa (rol profesionala). 30 urteko neska bat erizaina, ama, emaztea, alaba, ahizpa/arreba, laguna... izan daiteke aldi berean. Pertsona bera da, izateko era batekin, baina rol bakoitzeanzeregin ezberdinak ditu eta ezberdin jokatzen du.\nTxapela buruan... komeni da eta.\nFelix Zubia: Pneumonia\nFelix Zubia Olaskoaga medikua da, eta Donostia ospitalean ari da lanean azken urteotan, Zainketa Intentsiboen Unitatean. Elkarrizketaren gaia pneumonia izango da.\nFelix Zubia: "Bihotzeko mina ez da inoiz aldatzen"\nFelix Zubia Olaskoaga medikua da eta azken urteotan Donostia Ospitalean ari da lanean zainketa intentsiboen unitatean. Gaur gurekin da MIA edo miokardioko infartu akutua zertan den azaltzeko. Infartua bihotzeko atakea da, bihotzekoa, hiztun arruntek esango luketen bezala. Baina, bihotzeko esamolde horren barruan gaitz bakarra ote dagoen eta arrisku-eragile nagusienak zein diren jakite aldera berarekin aritu gara hizketan. Hauexek dira eman dizkigun azalpen eta gomendioak.\nHona hemen Felix Zubiari Euskadi Irratian egindako elkarrizketa. Felix Zubia Olaskoaga medikua da, eta Donostia Ospitalean ari da lanean azken urteotan, Zainketa Intentsiboen Unitatean. Elkarrizketaren gaia Miokardioko Infartu akutua da (MIA). Infartua bihotzeko atakea da, euskaldun peto-peto batek " halakok bihotzekoa izan du " esango luke. Baina bihotzeko atake esamolde horren barruan gaitz bakarra al dago? Bestela esanda, infartuaz gain bularreko angina ere entzuten da hortik zehar. Gauza bera al dira? Guzti honetaz arituko da Felix Zubia irratsaioan.\nFelix Zubia: Bihotzeko mina ez da aldatzen\nFelix Zubia: "Bihotzeko mina ez da aldatzen, ez mugimenduarekin, ez posturarekin, ez arnasketarekin..." Felix Zubia Olaskoaga medikua da eta azken urteotan Donostia Ospitalean ari da lanean zainketa intentsiboen unitatean. Gaur gurekin da MIA edo miokardioko infartu akutua zertan den azaltzeko. Infartua bihotzeko atakea da, bihotzekoa, hiztun arruntek esango luketen bezala. Baina, "bihotzeko" esamolde horren barruan gaitz bakarra ote dagoen eta arrisku-eragile nagusienak zein diren jakite aldera berarekin aritu gara hizketan. Hauexek dira eman dizkigun azalpen eta gomendioak.


Elizbarrutiko Teologia eta Pastoraltza Institutuak, Bizkaiko Foru Aldundiko Gizarte Ekintzarako Sailagazko alkarlanean, “Menpeko gizakiak gizarte aurreratuetan” gaiari buruzko mintegia hasiko dau azaroan. Beste alde batetik, Massimo Faglioli Dr.ak berbaldia eskeiniko dau bihar Indautxuko Karmengo Ama parrokiako areto nagusian, ETPIak berak antolatzen dauan pastoral ekintzaileen astearen barruan.\nMenpeko izatea gero eta ohikoagoa da gure gizarteko lagunen artean. Menpekotasunari emoten deutsagun gizarte erantzunean jarten da jokoan, neurri haundi batean, gure gizarte eta demokraziek jaso daikeen kalifikazino morala, hortxe ikusten dalako, azken batean, ze balio emoten deutsagun giza bizitzari, sarritan balio ekonomikorik, hartuemonerako baliorik, azken batean, giza baliorik egozten ez jaken giza bizitza horreei.\nPastoral ekintzaileen asteari dagokionez, Massimo Faglioli doktoreak hasiera batean Giusseppe Alberigok eskeini behar eban berbaldia emongo dau, Vatikanoko II. Kontzilioari eta gaurko auzi batzuei buruz, azken honek osasun arazoak ditualako. Berbaldia arratsaldeko zazpi eta erdietan izango da Indautxuko Karmengo Ama parrokiako areto nagusian eta ETPIak (Elizbarrutiko Teologia eta Pastoraltza Institutua) joan dan eguenean hasi eban astearen barruan egingo da. Aste hori pastoral ekintzaileei eskeintzen jake eta datorren eguenean amaituko da katedralean ospatuko dan eukaristiagaz.


Datorren astean irekiko dute gazte lokala - Aramaio - Goiena.eus\nDatorren astean irekiko dute gazte lokala\nArritxu Barruso 2007-09-06 12:42\nJoan den agintaldian Udalak herriko gazteekin izandako harreman tirabiratsuak alde batera utzi nahi izan ditu Udalbatza berriak. Uztailean gazteekin izandako batzarraren ostean akordio batera iritsi dira eta datorren astean zabalduko dute gazte lokala.\nDena dela, aurrerantzean ere herriko gazteekin harremanetan jarraituko du Udalak gazte lokalaren kudeaketa elkarlanean egiteko.\nAzken asteotan pareta batzuk bota eta segurtasun neurriak hobetzeko hainbat lan egin dituzte. Leihoetan, esaterako, barrote batzuk ezarri dituzte gazteak leihoetan eseri ez daitezen. Margotze lanak gazteak eurak egingo dituzte eta garbitze lanak egiteko Udalaren laguntza izan dute.\nAgirrek azaldu digunez Gazte lokalak bi gela izango ditu ; bat 18 urtera arteko gazteentzat eta bestea gazte sentitzen den edonori zuzendua, bilerak egin eta ekintza desberdinak antolatzeko.\nEskola inguruko lanak\nBaina gazte lokala ez da izan udan Udalak landu duen gai bakarra. Udalbatzak inbertsio garrantzitsua egin du herriko eskola ingurua konpontzeko. Uztaileko azkeneko osoko bilkuran onartu zen lan hauek egiteko inbertsio.\n63.000 euro inguruko kostua izan dute lanok.


Leninen inguruan bildutako II. Internazionaleko Zimmerwald-eko Ezkerrak, besteak beste, langile-mugimendu indartsu bat eratzera bultzatzen zuten joera inperialistei buruzko ikuskerak ezaugarritzen zuen. Taktika sozialistari dagokionean bat ez zetozen arren, masa proletarioen mobilizazio handiak, fase inperialistan aurkitzen zen kapitalismoaren krisiak nabarmendutako eragin organikoa zirela zioen ideiarekin bat egiten zuten.\nRosak sumatzen zuen inperialismoranzko tendentziak jauzi kualitatibo bat suposatuko lukeela masen ekintza espontaneoan, indar iraultzaile handiko tresna bat bilakatu zitezkeelarik. Lenin, berriz, eraispenaren eta iraultzaren arteko kontraesana konpontzen saiatu zen «krisi iraultzaile» kontzeptuaren bidez, bai eta proletalgoarentzat antolakuntza-eredu berriaren bilaketa luze baten bitartez. Pannekoek-ek, berriz, proletalgoaren autonomia espiritualaren alde egiten zuen, arazo «politikoei» zegokienean Marxen ikuspegiaren eskasia azpimarratuz eta Dietzgenen ekarpenen beharrezkotasunaren alde argudiatuz.\nGaur egun, ordea, bizi dugun agertokia ekoizpen kapitalistaren kontraesanen pixkanakako inplosio progresiboko testuinguru gisa har dezakegun arren, masen agerpen handiek, adierazpen fisikorik gabeko kimera erromantiko bat dirudite. Masa adierazpenen aukera, espontaneoa izan edo ez, ukatua da berehalako eremu politikoan, eta, gainera, epe laburrean behintzat, osasun-neurrien kontura zabaltzen ari diren propaganda ideologiko guztiarekin (txertorik ez izatea aitzakiatzat hartuta, etab.), kultura-zumeak sortuko dira ziklo berriaren zentzu komuna eratuz, masa-bat-bateko matxinadak oztopatuko edo uzkurtuko dituztenak. Horri gehitu behar zaizkio eskubide politikoen etendura, zirkulazioaren polizia-kontrola gizarte-diziplina gisa, eta armadek hartutako kaleak, salbuespen-araudiaren berme gisa.\nBeraz, oztopo ideologiko-kultural, politiko eta militarrek ezinezko egiten dute klase-antolakuntzaren adierazpen minimoa.\nHortik une historikoari buruzko ondorio okerrak atera daitezke:\n1-Ez dago baldintza objektiborik iraultza sozialistarako. Itxaron egin behar da.\n2- Barne-kontraesanen ondoriozko sistemaren gainbeheraren aurrean gaude.\n3-Baldintzak eratzen ari dira, baina leherketa espontaneoei itxaron behar diegu, horietan esku hartu eta erakunde ekonomiko eta/edo politikoetan enkoadratu.\n4-Burgesen kultura-hegemoniak eragotzi egiten du proletalgoak gordetzen duen potentzia iraultzailea askatzea; horregatik, borroka ideologikora, lan etikora… mugatzeko garaia da.\n5-Baldintza objektiboak egon badaude, eta helburua klase kontzientzia suspertzea da, ekintza subertsiboen bidez, etab., insurrekzionalismoaren eta ezkerreko abenturazaletasunaren ildotik.\nSailkapena zaila egiten zaidan arren Ikuspuntu gehiago egongo dira. Hala ere, Paul Mattick-i jarraituz, zilegi da esatea «langile-mugimendu batek krisiaren eta gainbeheraren arazoaren gainean hartzen duen jarreratik abiatuta ezagutu daitekeela mugimendu horren izaera (politikoa)». Irizpide hori aplikatuta, honela sailka ditzakegu aipatutako posizionamenduak:\n-Joera objektibista dutenak.\n-Joera subjektibista dutenak.\nHain zuzen ere, Bernstein-debate delakotik historikoki errepikatu diren bi joera horiei dagokienez, Karl Korsch Marxen krisi iraultzailearen teoriaren existentzia ukatzera eta marxismoan impasse politiko bat gertatzen ari zela planteatzera iritsi zen. Egoera hori marxismoaren krisi gisa izendatzen zuen, eta subjektibisten eta objektibisten postulatuak bereizten zituen, haiek bultzatzen zituen jarreraren arabera. Marxengana itzultzea hirugarren bide gisa planteatzen zuen, George Sorel kritikariaren ekarpenekin nahasiaz bere posizio aktibista-materialista.\nBada, ene ustetan marxismoa krisian egon badago. Baina ez soilik terminoaren zentzu korschiarrean, baizik eta, batez ere, ez duelako eredu espontaneista defentsistarekin zerikusirik ez duen mobilizazio iraultzailea garatzeko gaitasunik izan ez eta bere taktika ikuskera berri horretara egokitzeko gaitasunik ere. Azken batean, masa-mobilizazio espontaneoak baldintzatu du gaur arte kolektibo komunista, sozialista, anarkista eta abarrek izan zezaketen imajinario iraultzailea.\nHorregatik, kapitalismoaren krisiaren une historikoari buruzko interpretazio asko mobilizazio-eredu horren adierazpen-mailatik sortzen dira; horrela, eztanda espontaneorik gertatuko balitz, baldintza subjektiboak egongo lirateke, bestela, baliteke baldintza objektiboak oraindik ez egotea, eta abar. Hala ere, goian aipatutako zioei jarraiki, ahalik eta gehien ari dira murrizten erantzun espontaneo masiborako aukerak. Kontrola erabatekoa da eta badirudi teknikoki egoera diktatorial honetan jarraituko dugula gutxienez, urte eta erdian, Covid-19-rako txertoa aurkitu arte. Ondoren ikusiko dugu zelan eboluzionatzen den panorama.\nZentzu horretan, masa horiek boterea lortzera bideratu nahi zituen marxismorik «apurtzaileenak», kontsigna trantsizionalekin eta gutxiengo burgesen programekin engainatuz, Errepublika «gorriak» eta/edo «duinak» eratzeko demokratizazio politikorako eta aberastasunen banaketarako, baita modernizazio ekonomikorako, izatearen arrazoia galdu ditu. «Subjektuak» (abangoardiak) onbidean zuzendu zezakeen «objektua»-ren (masak) oinarri materiala disolbatu egin da.\nHala ere, garrantzitsuena antolaketa taktika horren kritika politikoa egitea dela iruditzen zait, beronek izan ditzakeen garapen-aukera murritzetatik haratago. 1850ean Marxek horrela azaltzen zuen: «Beti egin diet aurre proletalgoaren une bateko iritziei. Zorionez, oraindik boterera iritsi ezin duen alderdi bati eskainita gaude. Proletalgoa boterera iritsiko balitz, aplikatuko lituzkeen neurriak burges-txikiak izango lirateke, eta ez zuzenean proletarioak. Baldintzek bere ikuspuntuak praktikan jartzeko aukera ematen diotenean soilik irits daiteke gure alderdia boterera».\nOrduan, nire ustez, iraultzaren paradigma espontaneista politika errebisionistak klase-borroka areagotzeko fasean neurri handiagoan edo txikiagoan hartzen duen adierazpen «erradikala» da. Atzera-egite fasean, mobilizazio forma guztiak beren burua abangoardiatzat izendatutakoek kapitalizatzen dituzte (joera sistemiko edo ezkertiagoa izan arren); bitartean, intentsifikazio-fasean, aurretiaz aipatutako leherketa horren zain egoten dira hura zuzentzeko, dela hauteskundeen bidez botere politikoa lortzera, dela bat-bateko esku-hartze bidez.\nModu batera edo bestera, iraultza zentzu burgesean sumatzen da etengabe, estatu-botere politikoan sintetizatzen saiatuz masaren eta abangoardiaren arteko dialektikaren ebazpena.\nNire ikuspuntutik, eta Alderdiaren emergentziari buruzko azken artikuluan azaltzen nuen argudio-multzo abstraktuaren ildotik, funtsezkoa da Marxengana itzultzea. Baina ez Korsch-ek, ez eta Dusselek ere, planteatzen duten bezala, baizik eta, batez ere, Marxen azterketa-metodologiaren eta kontzeptu politikoaren garapen kontsekuente gisa, Grossmann-ek 1929an edo Lenin-ek antolamendu iraultzaileko espirituarekin hurrenez hurren egin zuten bezala. Hau da, ikuspuntu kritiko-praktikora eta objektuaren eta subjektuaren arteko bereizketa ezera itzultzea. Alegia, lehengo osotasunaren suntsipenaren ikuskerara itzultzea eta praxi berriaren eraikuntzara: proletalgoaren ikuspuntura alegia.\nIkuspegi horretatik, ia ez dago arazo «ekonomiko hutsik»; ez dira nahasten ikerketa-metodoa eta esposizio-metodoa, ezta arazo logikoa eta historikoa ere. Gizarte-fenomenoak aztertzeko erabiltzen ditugun zientzia-kategoriak kategoria politiko bihurtzen dira: adibidez, gainbalio-tasa igotzeak esan nahi du, guri dagokionean, langileak ekoizpen-saretik kanporatzea, bizi-baliabideak eskuratzeko ezintasuna, langabezia areagotzea, lan-indar merkantziaren prezioa bere baliotik behera jaistea, lan-prozesua areagotzea, lan-jarduera gehiago eta zorrotzago kontrolatzea, etab. Horregatik, krisia proletalgoarekiko ofentsibatzat hartzen dugu termino politikoetan; izan ere, kapitalak langile-klasearen pobretze material eta moraletik bakarrik atera ahal ditu etekinak.\nBeraz, Marxengana itzultzeak proletalgoa Ekonomia Politikoaren Kritikaz birjabetzea esan nahi du, botere burgesaren funtsezko dinamika ikusi eta azaltzen duen eta praktika sozialista ahalbidetzen duen teoria gisa. Hedaduraz, krisiaren eta eraispenaren kontzeptu proletarioa berreskuratzea esan nahi du, eta, oro har, proletalgoa teoria marxistaren eremuan klase ertainari gainjartzea.\nAzken batean, teoria marxistak ez dio utzi akademiko, intelektual, politikari profesional, ongi ordaindutako sindikalista, profesional liberal eta abarren aldetik askotariko interpretazioen biktima izateari. Horiek, zientzia positibo hutsera mugatu dute marxismoa, subjektua bertatik ateraz, eta berau klase ertainaren interesen mende jarriz honako hau nahasia eta ulertezina bihurtzeko. II. Internazionala eta Alemaniako SPDa izan dira klase ertainek marxismoaz jabetzeko duten gaitasunaren matrizea. Faktore horrek XX. mendeko klase-borrokako zikloen praktika proletarioa zehaztu du sintesi sozialistara iritsi ez den subjektuaren eta objektuaren arteko tentsio bihurtuz.\nBaina auzia, proletalgoaren ikuspegira egokitutako mobilizazio-eredua edo «masen lerroa» eraikitzea da, eta hori gutxi balitz, berau bizi dugun egoera konplexura egokitzea. Azken finean, taktika sozialistari buruz ari gara.\nLehenengo alderdiari dagokionez, uste dut Kolitzak tekla zuzenarekin ematen duela honako hau planteatzerako unean: «1-mobilizazioa/eraikuntza eta 2-mobilizazioa/eskala-gatazka dinamika osotasun-prozesuaren dialektika estrategikoa da».\nBigarrena, hain zuzen ere ebaztea dagokiguna da, aipaturiko eredu hori Covid-19 krisian aleatzean datzana. Suertatu zaigun egoeraren konplexutasunak bidegurutze handi batean utzi gaitu eta ispilu baten aurrean jarri, ditugun kontraesan eta hutsune politikoak islatuz. Alde horretatik, GKSk erakutsi duen maniobra-gaitasuna kontuan hartzekoa da, euskal proletalgoaren kapa desberdinen berehalako beharrekin bat datorren masa-borrokaren kontzeptua esperimentatzen saiatuz. Ikusiko dugu zenbaterainoko ekarpena egin dezakeen hain eztabaidatua den Organisationsfrageren ebazpenean, baina hasieratik azpimarratzekoa da erreferentzia taktiko berri batean arakatzeak balio iraultzaile kalkulaezina duela. Dinamika ondo garatzen bada, orduan esan dezakegu aurrerapenak ematen ari direla «pasahitz politikoa» deszifratzeko elementuen ekarpenean, Marramaok zioen bezala. Hori gertatuko balitz, norabide egokian gaudenaren seinale izango litzateke. Kasu horretan, marxismoak bere ekosistema naturala besarkatuko luke berriro: proletalgoa alegia.\n P. Mattick, La crisis mortal del capitalismo, México, 1978.\n Consalud. (2020/05/11) “Bill Gates detalla la fecha de la vacuna contra el Covid-19”. Consalud.es. Iturria: https://www.consalud.es/pacientes/especial-coronavirus/bill-gate-detalla-fecha-vacuna-covid-19-minimo-9-meses-maximo-anos_79140_102.html\n C. Marx eta F. Engels Obras Escogidas, Actas Reunión de la Autoridad Central de la Liga, España, 2016\n Oharra: Lenin-i dagokionez, oro har,fase inperialistari dagokionez, proletalgoaren antolaketa-modu berri baten bila duen erabateko prestutasunaz ari naiz, , nahiz eta zalantzak izan formula boltxebikearen inguruan.\n Kolitzaren iruzkinak (2015/09/14), Borroka Garaia Da!, La cruda realidad. Iturria: https://borrokagaraia.wordpress.com/2015/09/14/la-cruda-realidad/\n B. Gustaffson, Marxismo y Revisionismo, Barcelona, 1974\n Kolitza (2019/06/22), Konstruktibismo politikoa eta klase borroka. Iturria: https://gedar.eus/koiunturapdf/20190621_KP_Kolitza-Constructivismo_politico_y_lucha_de_clases.pdf


Kultur ekintzek harrera ona izan dute Nabarnizen - Busturialdeko Hitza : Busturialdeko Hitza\nAurten ez da andramari jairik ospatu Nabarnizen, baina modu seguru eta antolatuan egin daitezkeen kultur eta kirol ekintzek hartu dute herria. Kontzertu eta herri kirol erakustaldiaz gozatu zuten iraileko lehen asteburuan nabarniztarrek, eta zinemaz, dantzez eta pilota partiduez gozatzeko aukera izan dute oraingoan. Kirol eta kultur ekintzen jarraipena “oso ona” izan da, frontoiaren gehieneko edukiera behin baino gehiagotan bete baitute herritarrek.\nPorrotx eta Marimototsen Zorionak Marimotots ikuskizunaz gozatu zuten txikienek eguaztenean, eta pailazoek gereziondoa eman zieten opari bezela: “Herritarrek auzolanean amets handiak egi bihurtzen dituzte. Sudurgorriok ere amets eder bat bete dugu bertan elkarrekin irri, kantu eta dantza eginez. Gereziondoa utzi diegu oparitan eta bihotza maitasunez beteta daramagu etxera bueltan”. Sarrerak agortu zituzten herritarrek, frontoiko gehienezko edukiera betez.\nZapatuan Padre no hay mas que uno 2 ikus-entzunezkoaz gozatu zuten, eta Kabelinatxe dantza taldearen euskal dantzek girotu zuten domeka eguerdia Elexaldeko plazan. Pilota partiduek hartuko zuten dantzen lekukoa, eta herritarrak horiek ikustera bertaratu ziren frontoira. Herriko txikienen partiduak, kadeteena eta nagusienak jokatuko zituzten.


Jostailuen truke merkatua egin zuten zapatuan Txatxilipurdik antolatuta - Arrasate - Goiena.eus\nJostailuen truke merkatua egin zuten zapatuan Txatxilipurdik antolatuta\nMiren Arregi 2008-12-15 18:01\nOkendoko Ludotekan, aurrez etxetik jostailuak eroan zituztenek, beste batzuengatik trukatzeko aukera izan dute. Jostailu ugari bildu dituzte aurten, eta inoiz baino parte hartze handiagoa izan da.\nEtxean erabiltzen ez diren jostailuekin batzuetan zer egin ere ez dugu jakiten, eta beste barik, zabor poltsan ere bukatuko dute batek baino gehiagok. Horren aurrean, eta umeei trukearen baloreak erakutsi eta kontsumismoari aurre egin asmoz, Txatxilipurdi elkarteak jostailu truke merkatua egin zuen zapatuan.\nAurrez umeek eroandako jostailuak ipini zituzten Okendoko ludotekan, eta jostailuak eroan zituzten ume horiek joan zitezkeen utzitakoak beste batzugatik aldatzera. Alegia, txatxilipurdin entregatzen zuten jostailu bakoitzeko, eramaileak, txartel bat eskuratzen zuen, eta gero, txartel horrekin, zapatuan, beste jostailu bat hartzeko aukera zuten. Jostailu guztiek, piladuna izan ez izan, handi zein txiki, balio berdina zuten. Guztira 157 jostailu jaso zituzten eta horietatik, 100 inguru eroan zituzten zapatuan. Sobera gelditutako jostailuak, gurutze gorrian utzi dituzte.\nDuela bost urte egin zuten lehen aldiz truke merkatua, eta urtetik urtera arrakasta handiagoa izaten dihardu egitasmoak. Geroz eta jostailu gehiago jasotzen dira, eta jostailuak trukatzera ere geroz eta jende gehiago joaten dela adierazi digute txatxilipurdin.\nLehen orduan izan zen jende mugimendurik handiena okendoko ludotekan, arratsalderako, jaso ziren jostailu gehienak eroanda zeuden dagoeneko, eta gutxi batzuk gelditzen ziren. Zapatuko truke merkatuak izandako harrerarekin, pozik gelditu dira antolatzaileak.


Bizkaiko pentsionistak kalera itzuliko dira ekainaren 1ean | Ekonomia | Naiz\nMaiatzaren 18an eta 25ean egin zuten bezala, astelehenean, ekainak 1, Bizkaiko Pentsionisiten Mugimendua kalera aterako osasun-neurriak betez. Pandemian hildakoak gogoan izango dute, osasun arloko langileen lana txalotuko dute eta aurreikuspen eza eta murrizketak salatuko dituzte.\nMaiatzean Bilbon egin zuten elkarretaratze baten irudia. (Luis JAUREGIALTZO/FOKU)\nEkainaren 1ean, astelehenarekin batera, Bizkaiko Pentsionisten Mugimendua kalera aterako da osasun-neurriak betez. «Elkarretaratze horietan, pandemian senitartekoren bat galdu duten pertsonei gure isiltasunarekin lagunduko diegu, osasun-arloko eta gizarte-laguntzako langileen lana eskertuko dugu, eta osasun-sisteman eta sistema sozio-sanitarioan izandako aurreikuspenik eza eta murrizketak salatuko ditugu, pandemiaren ondorio negatiboak areagotu baitituzte, bereziki adinekoak eta egoitzetan hildakoak», azaldu dute.\n«Baina ez gara gertatutakoa deitoratzera mugatuko, eta horregatik eskatu diegu Erakundeei informazio osoa, egiazkoa eta objektiboa. Osasun Sailak eta foru aldundiek eskatu dizkiegun datuak publiko egiteko zain jarraitzen dugu; berriz diogu; neurri eraginkorrak hartzeko, informazio zuzena eduki behar da, osasun-krisian gertatu dena berriz ez gertatzeko neurriak hartu behar baitira», gaineratu dute.\n«Krisi honek ere aukera berriak ematen dizkigu neurri sozial eta ekonomikoak hartzeko. Bideraezinak dira, eta ezin dira errepikatu aurreko krisien murrizketa eta austeritate neurriak; izan ere, neurri horiekin, pertsona aberatsenek aberatsagoak egin ziren eta pobrezia, prekarietatea, bizi eta lan baldintza txarrak eta zerbitzu publikoen pribatizazioa eta murrizketak areagotu dira», azaldu dute Bizkaiko pentsionistek.\n«Aukera berri horiek pertsonen beharrak jarduera ekonomikoaren erdigunean jartzetik, kalitatezko enplegua sortzea bultzatzetik eta bizitzarekin eta ekosistemekin harmonian egindako inbertsio produktiboa gutxi batzuen interesen eta espekulazioaren gainetik jartzetik etorriko dira», aldarrikatu dute.\n«Berehala jardun behar da pertsonen diru-sarrerak bermatzeko eta areagotzeko, eta orain inoiz baino gehiago erantzun behar zaie gure belaunaldiarentzako eta etorkizunekoentzako premiazko aldarrikapenei, Pentsiodunen Mugimendu gisa aldarrikatzen ari garenari. Pertsona orok dauka eskubidea, lanpostu duina izateko, zerbitzu publiko unibertsalak eta bizi-baldintza duinak lortzeko aukera ematen dien gizarte-prestazioak; horretarako baliabide nahikoak daude, borondate politikoa baino ez da falta. Hori da gobernuei eskatzen ari garen aldaketa», erantsi dute.


1. FC Union Berlin - Wikipedia, entziklopedia askea.\nedukiera: 22.012 lagun\nJokalariak Ritter Keule maskotarekin.\n1. FC Union Berlin Alemaniako futbol taldea da, Berlin hiriaren hego-ekialdean dagoen Köpenick udalerrikoa. Bundesligako etxeko partiduak Stadion An der Alten Försterei estadioan jakatu ohi ditu.\n2.1 Alemanian: 0\nTaldea 1966 urtean sortu zen baina 1906ko FC Olympia Oberschöneweide taldean du jatorria. Talde hau txapeldunordea izan zen 1923ko Alemaniako txapelketan.\n2001 urtean, bigarren mailan ari zela, Alemaniako Kopako finalera iritsi zen. Final hartan FC Schalke 04 taldeak 2-0 emaitzaz garaitu zuen. Hurrengo urtean UEFA Kopan jokatu zuen baina bigarren itzulian kanporatu zuen Litex Lovech talde bulgariarrak. 2018-19 denboraldiko 2. mailan hirugarrena izan zen eta lehen aldiz maila gorenean jokatuko du.\nAlemaniako txapelketa (0): bigarrena 1923 urtean\nAlemaniako Kopa (0): finalista 2001 urtean.\nUEFA Europa League (0): bigarren itzulia 2001-02 denboraldian.\nOrriaren azken aldaketa: 14 maiatza 2022, 22:40.


genre_facet:"IRALEren materialak" topic_facet:"Administrazioa eta kudeaketa (Lanbide Arloa)" topic_facet:"Administrazioa eta Finantzak (Heziketa Zikloa - LOE). Goi maila" format:"eBook"\nGeneroa / Forma: IRALEren materialak Proposatutako gaia: Administrazioa eta kudeaketa (Lanbide Arloa) Proposatutako gaia: Administrazioa eta Finantzak (Heziketa Zikloa - LOE). Goi maila Formatua: Liburu elektronikoa\nAdministrazioa eta Finantzak (Heziketa Zikloa - LOE). Goi maila Administrazioa eta kudeaketa (Lanbide Arloa) 6 Lanbide Heziketa 5 Administrazio Kudeaketa (Heziketa Zikloa). Erdi maila 4 Kontabilitatea eta Fiskalitatea (Modulua) 3 Diruzaintza-kudeaketako eragiketa osagarriak (Modulua) Gehiago ... 3 Finantza Kudeaketa (Modulua) 3 Kontabilitate-dokumentazioaren tratamendua (Modulua) 3 Kontabilitate-teknika (Modulua) 1 Administrazio- eta finantza-proiektua (Modulua) 1 Bulegotika eta informazioaren prozesua (Modulua) 1 Enpresa-simulazioa (Modulua) 1 Informazioaren informatika-tratamendua (Modulua) 1 Merkataritza jarduerak (Heziketa Zikloa). Erdi maila 1 Merkataritza-jardueraren prozesu integrala (Modulua) 1 Merkataritzarako informatika-aplikazioak (Modulua) 1 Zuzendaritzari laguntza ematea (Heziketa Zikloa). Goi maila Guztiak ikusi ... gutxiago ...\n6 R-400 5 Elhuyar Hizkuntza Zerbitzuak 1 Agirre Ruiz, Jon Gotzon 1 Aizpurua Zaldua, Amaia 1 Corcuera Bartolomé, Roberto 1 González Blanco, Carmen Gehiago ... 1 Gutierrez Uranga, Itziar 1 IRALE (2003-2004 ikasturtea) 1 IRALE (2004-2005 ikasturtea) 1 IRALE (2005-2006 ikasturtea) 1 IRALE (2006-2007 ikasturtea) 1 IRALE (2008-2009 ikasturtea) 1 IRALE (2009-2010 ikasturtea) 1 Iruguenpagate Garate, Maite 1 Lizaso Ubera, Lore 1 Marcelino Gangoiti ikastetxea 1 Martínez Ruiz-Andino, Rosa 1 Ortigosa Villarejo, Carlos 1 Usurbilgo Lanbide Eskola Guztiak ikusi ... gutxiago ...


Gasteizko Foru enparantzan metalezko eskultura berri bat agertu da, Nestor Basterretxearen (Bermeo, 1924 – Hondarribia, 2014) erakusketara ongi etorria ematen duena. Eremu anitzetan jardundako artistak sortutako 300 artelan baino gehiago biltzen ditu esposizioak, hala nola, kartelak, obra grafikoak, argazki esperimentalak, erretratuak, altzariak, mahai-jolasak, pelikulak…\nErakusketaren ibilbideari hasiera ematen diote bermeotarrak Argentinako erbestealdian egindako gurutze-bidea irudikatzen duten koadroek. Artelan ilunetatik Arantzazuko basilikako kriptarako egindako muralen zirriborroek eta eskultura proposamenek ematen diote jarraipena.\nNoiz: azaroak 7 - abenduak 8\nNon: Gasteizko Vital Fundazioaren erakusketa aretoan\nHorrekin batera, gau bakar batean sortutako euskal segida kosmogonikoa ageri da. Pertsonaia mitologikoak dira 1970eko hamarkadan egin zuen obra horren inspirazio iturri. Basterretxeak uste zuen euskal mitologiak beste trataera bat behar zuela, aldizkarietako komikietatik kanpo. Hamazortzi irudien zirriborroak garapena izan zuen 70eko urteetan barrena, eta sortzaile poliedriko eta geldiezinak egurrean landu zituen irudiak.\nSakratua erakusketaren lehenengo atal honetan, ilargi-amonaren maskarak, disko formako hilarriak eta Lasarteko (Araba) elizarentzat egin zituen gurtzarako objektuen argazki eta zirrimarrak aurkituko ditugu. Basterretxearen hitzetan, haren obran topa dezakegun bereizgarria da sakratutasuna. Izan ere, sakratua denak ematen duen askatasuna bilatzen du artistak, sakratua irudimen hutsa baita.\nErakusketaren bigarren gunean sortzailearen formakuntzaren ibilbidea dago. Argitaratu gabeko pieza ugari dago, eta horrek aldendu egingo gaitu Basterretxea eskultore huts gisa ikustetik, haren alderdi ez hain ezagunera hurbiltzeko aukera emanez.\nHirugarren eta azkenengo eremuari dagokionez, pinturatik espaziorako ibilbidea dago. Alde batetik, herri-lanak pisu handia dauka; adibidez, Araba, Bizkaia eta Gipuzkoa irudikatzen dituzten bi egurrezko eskultura eta harrizko beste bat. Bestetik, diseinu industrialari egindako ekarpena ikusgai dago. Gaur egun guztiz modan egongo liratekeen aulki eta besaulkien diseinu zirriborroak eta miniaturazko zein errealitatezko ereduak ikus daitezke, gara haietako ukitu vintagearekin.\nFamiliako kideen erretratuak, fotomuntaketak, argazkigintza esperimentala, kartelak eta lan grafiko ugari ere aurkituko ditugu artista ezagun honen atzera begirako ariketa honetan. GAUR abanguardiako euskal artisten taldeko bultzatzaile eta kidearen historia pertsonala ezagutzeko aukera zabaltzen digu erakusketak, iragana ezagutuz oraina eraikitzeko.\nKanal hauetan artxibatua: Nestor Basterretxea | Gasteiz\n2020-09-27 | Jone Alaitz Uriarte\nBadira erakusketa madarikatuak. Horietako bat izan zitekeen Nestor Basterretxeari Donostiako Tabakaleran dagoen Kutxa Kultur Artegunea aretoan eskaintzen zaiona, inauguratu eta handik astebetera itxi behar izan baitzituen ateak. Ekainaren hasieratik urrira bitartean baina,... [+]\n2014-08-19 | Judith Perez\nArgazkigintzaren Nazioarteko Eguna ospatzen du Zarautzeko Photomuseumak gaur, abuztuaren 19an. Aurten Nestor Basterretxea omendu dute, artistari buruzko dokumentalaren proiekzioarekin.\n2014-07-20 | Estitxu Eizagirre\nEusko Legebiltzarreko buruan dagoen zazpi adarreko zurezko zuhaitza, Donostiako Bakearen Usoa, Renoko (Nevada, AEB) Euskal Artzainari monumentua… ikustean etorriko zaio herritarrari Basterretxearen izena burura.\n2014-07-15 | Mikel Garcia Idiakez\n2014-07-15 | Judith Perez\nSenideak, lagunak eta euskal gizarteko ordezkariak bildu dira astelehenean Nestor Basterretxearen hiletan. Donostiako Zorroaga eliza izan da eskultore bermeotarraren omenezko ekitaldia ospatzeko aukeratutako lekua, nahiz eta ez den hileta erlijiosoa izan.


Kovid-19 egoera abenduaren 12tik aurrera - Bidasoa-Txingudi Mugaz-gaindiko Partzuergoa\nKovid-19 egoera abenduaren 12tik aurrera\nBeste itxialdi baten ondoren, Frantziako Gobernuak hainbat fasetan definitu du deskonfinamendu prozesua, 6 lagun bakarrik bildu daitezke eta nahitaez erabili behar da maskara eta urruntzea:\n- Abenduaren 15etik aurrera\nEgunez libre zirkulatu ahal izango da, konfinamendua amaitu eta etxeratze-agindua 20:00etatik 6: 00etara berrezarrita (abenduaren 24an izan ezik). Saltokiak eta etxez etxeko zerbitzuak ireki ahal izango dira protokolo zorrotzarekin, baina gutxienez urtarrilaren 7ra arte mantenduko dira publiko askoko kultura-guneak, hala nola museoak, antzokiak edo zinemak. Eskolaz kanpoko jarduerak baimentzen dira kanpoaldea, baina eutsi egiten zaio bide publikoan pertsonak biltzeko debekuari.\n- Urtarrilaren 20tik aurrera\nOsasun-baldintzek ahalbidetzen badute, kirolguneak eta jatetxeak irekiko dira, aurrez aurreko eskolak hasiko dira berriz bigarren hezkuntzan (15 egun geroago unibertsitateetan), eta baliteke urtarrilean eski estazioak irekitzea.\nEtxeratze-aginduan zirkulatzeko ziurtagiria\nAbenduaren 12tik, eta gutxienez urtarrilaren 11ra arte, Eusko Jaurlaritzak osasun-prebentzioko beste neurri batzuk ezarri ditu, Covid-19aren pandemiari dagokionez. Maskara erabiltzea eta urruntze-neurria derrigorrezkoak izateaz gainera, honako neurri hauek ezarri ditu:\n- Gaueko ordutegian, etxeratze-agindua 22:00etatik 06:00etara izatea (24tik 25era bitarteko gauean eta 31tik 1era bitarteko gauean izan ezik, horien ordutegia 1:30etik 6:00etara izango baita) eta pertsonek ibiltzeko duten askatasuna mugatzea. Gainerako denboran, lehen mailako beharrengatik edo ezinbesteko betebeharrak betetzeagatik zirkulatu ahal izango da.\n- Euskal Autonomia Erkidegoko lurraldean pertsonak sartzeko eta irteteko mugak, salbuespen justifikatuak izan ezik, salbu eta familiaren etxera itzultzea 12/23tik 12/26ra eta 12/30etik 01/02ra.\n- Pertsona-taldeak 6 pertsonatara mugatzea espazio publiko eta pribatuetan, bizikideak direnean izan ezik eta 24tik 25erako eta 31tik 10era bitarteko gauak salbuetsita.\n+ INFO => 44/2020 Dekretua, abenduaren 10ekoa, Eusko Jaurlaritzarena\nMugikortasun-murrizketen une berri honetan ez da dekretatu mugak ixtea, baina lurralde bakoitzean ezartzen diren eskakizunak betetzea beharrezkoa da.


Osasun Saila: Arrasateko Ospitaleak 31 lagun ospitalizatuta izan ditu koronabirusaren une larrienean | Mondraberri Arrasateko Ataria\nHasiera Albisteak Osasun Saila: Arrasateko Ospitaleak 31 lagun ospitalizatuta izan ditu koronabirusaren une...\nMartxoaren 20an koronabirusa zuten 7 lagun ospitalizatu behar izan zituen. Hori izan zen ospitalizazio gehien izandako eguna. Herenegun Arrasateko Ospitaleak ez zuen Covid-19 pazienterik, Osakidetzaren arabera.\nArgazkia: Mondraberri artxibokoa.\nJaurlaritzako Osasun Sailak gaur ere ez du azaldu Arrasaten azken egunetan ofizialki zenbat positibo izan diren.\nHala ere, Arrasateko Ospitalearen inguruko hainbat datu eman ditu atzo eta gaur, hain zuzen, Covid-19aren krisiaren hasieratik herenegun arteko datuak.\nEstatistika hauek erakusten dute martxoaren 20an ospitalizazioak nabarmen ugaritu zirela: egun horretan Arrasaten ospitalizatutako 7 pertsonak koronabirusa zuten.\nDebagoieneko Erietxe honek, krisiaren une zailenean, 31 pertsona izan ditu ospitalizatuta aldi berean, koronabirusarekin edota bestelako osasun arazoekin. Paziente kopuru hori martxoaren 27, 28 eta 29an mantendu zen.\nHurrengo egunetik aurrera, baina, ospitalizatutako pertsonen kopuruak beherantz egin zuen. Joera hori mantendu egin da, eta adibidez apirilaren 14an 6 pazientek alta jaso zuten edota beste erietxe batera eraman zituzten.\nHorien ondorioz, eta pazienteen eta profesionalen esfortzuei esker, apirilaren 21ean lortu egin zen Arrasatekoa Covid-19 pazienterik gabeko erietxea izatea. Datuek aditzera ematen dutenez, hala jarraitzen ei zuen atzo.\nAipatutako datu horiek erietxeko plantan ospitalizatutako pertsona kopuruari dagokie. Arrasateko Ospitaleak UZI (Zaintza Berezien Unitatea) ez duenez, bertan ez da halako pazienterik izan.\nEra berean, datu horiek ez dituzte kontuan hartzen Arrasaten eta eskualdean Covid-19aren sintomekin etxean izandako pertsona guztiak.\n2020ko apirilaren 15ean argitaratutako albistea\nDatu gehiago ikusteko klikatu hemen